Wanita Singapura berdepan hukuman tembak sampai mati di China

Seorang wanita Singapura dijatuhi hukuman tembak sampai mati oleh mahkamah di China atas kesalahan mengedar dadah, tetapi butiran mengenai kes itu terlalu samar-samar sehingga menyukarkan usaha keluarga bagi menyediakan khidmat peguam dalam kes rayuannya.Difahamkan, Siti Aslinda Junaidi, 35, ditangkap di Shenzhen, China, enam tahun lepas atas kesalahan mengedar dadah, ketika dia menemani teman lelakinya yang ditahan semasa membawa bahan terlarang itu.Peguamnya, M Ravi yang juga merupakan seorang aktivis hak asasi manusia, menulis surat kepada kementerian luar negeri Singapura bagi mendapatkan maklumat lanjut mengenai kes membabitkan Aslinda.Sebelum ini, terdapat dakwaan mengatakan tiada seorang pun wakil daripada pemerintah Singapura melawatnya sejak setahun lalu, dan tidak ada seorang pun peguam tampil untuk membelanya sejak dia ditahan.Ravi, yang sering lantang bersuara di Singapura berkempen bagi menghapuskan hukuman mati di Kota Singa itu, turut mengatakan dia dimaklumkan hukuman tembak sampai mati yang dihadapi Aslinda akan dilaksanakan dalam tempoh dua minggu lagi.Anak perempuan Aslinda berusia 17 tahun yang dihubungi mengatakan terdapat kekurangan bukti dalam kes melibatkan ibunya.“Apa yang boleh saya katakan, kejadian itu berlaku ketika saya baru berusia 12 tahun. Saya tidak berapa pasti mengenainya.“Tapi apa yang saya pasti sejak sekian lama tiada apapun dilakukan,” kata Ismiraldha kepada MalaysiaNow.Katanya, ibunya kini ditahan di Pusat Tahanan Shenzhen di wilayah Guangdong di selatan China.Tambahnya pemerintah Singapura menerusi pejabat konsulat jeneral di Guangzhou, di ibu kota Guangdong, mengirim wang sebanyak S$100 atau RM304 kepada ibunya setiap bulan sejak dia ditangkap.Ravi dalam suratnya kepada kementerian luar negeri Singapura meminta penjelasan mengenai wang bulanan itu.MalaysiaNow sudah menghubungi pejabat konsulat jeneral Singapura di Guangdong bagi mendapatkan komen.Katanya, ibunya kini ditahan di Pusat Tahanan Shenzhen di wilayah Guangdong di selatan China.Surat dari penjaraSementara itu, dalam sepucuk surat tulisan tangan yang dikirim kepada Ismiraldha bulan lepas, Aslinda memberitahu anaknya bahawa hukuman yang diterimanya “tidak adil”.“Saya perlu perjuangkan hak saya walau apa jua cara sekalipun. Saya tahu ia terlalu sukar untuk diterima dan saya akan melakukan sesuatu mengenainya,” tulis Aslinda.Dia juga mendedahkan wakil konsulat Singapura sudah tidak melawatnya sejak 15 bulan lalu.“Saya tidak tahu kenapa. Rasa amat risau di sini.”Dia juga menasihati anaknya supaya tidak terlaku memikirkan mengenai nasib yang menimpa dirinya, dan meminta Ismiraldha memberi tumpuan pada pelajaran.“Elda, berapa tinggi dan berat kamu sekarang? Bagaimana kehidupan kamu di Institut Teknologi Teknikal (ITE)? Seronok? Bergembiralah,” tulisnya, dengan memanggil anaknya menggunakan nama timangan.Ravi mengatakan kempen anti hukuman mati yang dilakukannya akan turut melibatkan Aslinda.“Ia amat meruntun jiwa apabila Elda menghubungi saya malam semalam merayu supaya saya selamatkan ibunya daripada ditembak dua minggu lagi.“Saya meminta pertolongan daripada tuhan untuk berikan saya kekuatan dan bimbingan dalam perjuangan yang sukar tapi tidak sia-sia ini,” kata Ravi.


Wanita dan politik: Ada apa dengan kuota?

Wanita tidak mahu berada di sesuatu posisi hanya kerana mereka wanita, tetapi kerana nilai dan kualiti mereka.Namun begitu, perkara ini bukan semudah berkata-kata.Apabila kita bercakap soal memperkasakan wanita, kita bukannya ingin mengambil alih kedudukan lelaki serta tidak memaksa wanita untuk berkhidmat di ruang awam.Apa yang ingin kita perjuangkan adalah kewujudan pemikiran budaya, infrastruktur dan sistem yang adil serta membolehkan wanita membuat pilihan yang terbaik untuk diri mereka, sama ada di ruang awam mahupun peribadi.Selain pendidikan, antara usaha yang diambil bagi menggalakkan partisipasi dan representasi wanita di ruang politik (di mana wanita adalah 50% daripada populasi negara) ialah penerapan sistem kuota bagi wanita sebanyak 30% di Parlimen.Kuota ini diperlukan bukan kerana wanita ini lembik sampai perlukan layanan khas, namun wanita berhadapan dengan masalah sistemik dan pemikiran budaya yang menyebabkan wujudnya diskriminasi sekaligus mengecilkan minat, partisipasi dan peluang untuk wanita tampil ke hadapan.Hakikatnya, wanita dan lelaki tidak bermula di garisan yang sama.Mari kita lihat pada budaya negara kita.Dari sekolah ke universiti, kita sudah biasa dengan melantik lelaki sebagai pimpinan meskipun pada waktu yang sama wujudnya wanita yang mempunyai kelayakan atau merit yang lebih dari lelaki tersebut. Dalam pimpinan parti politik pula, wanita masih diletakkan sebagai sayap dan ini menutup ruang untuk wanita mengepalai sesebuah parti.Tanpa menafikan kepimpinan lelaki, kita harus bersifat adil dalam memilih kerana budaya ini secara tidak langsung memberikan gambaran bahawa kepimpinan itu hanyalah untuk lelaki dan kedudukan wanita hanyalah sebagai pembantu atau pendukung, meski pun mereka mempunyai kemampuan untuk memimpin.Wanita yang terkehadapan pula akan dilihat sebagai agresif, susah dapat jodoh, tidak sopan, keterlaluan serta pelbagai konotasi negatif lain.Seterusnya, kita perlu sedar bahawa wanita dan lelaki ini mempunyai keperluan infrastruktur yang berbeza disebabkan peranan, pembinaan fizikal dan psikologi mereka.Kita ambil contoh ibu muda yang mempunyai anak kecil. Walaupun ibu dan ayah anak kecil ini berusaha memainkan peranan yang seimbang dalam membesarkan anak mereka, namun terdapat keperluan biologi serta psikologi yang secara langsung akan mempengaruhi masa, rutin dan prioriti seorang wanita.Misalnya seperti pemberian susu kepada anak yang hanya boleh dihasilkan oleh ibu.Pemberian susu ibu ini disarankan sehingga anak 2 tahun. Satu perkara ini sahaja akan merubah rutin harian dan keperluan seorang wanita seperti rutin menyusukan, rutin mengepam susu, rutin mengendalikan alat-alat mengepam dan lain-lain lagi. Tentu sekali rutin-rutin ini akan mengubah atau menambah pada beban kerja sedia ada.Begitu juga dengan wanita bujang yang sering berhadapan dengan isu keselamatan dan gangguan seksual terutamanya apabila khidmat yang diperlukan itu melepasi waktu bekerja, ditambah lagi dengan infrastruktur yang tidak selamat seperti kekurangan lampu di jalan raya serta lokasi tandas wanita yang terpencil dan sebagainya.Disebabkan penciptaan kita yang berbeza, wanita kerap kali berada dalam posisi yang mendesak mereka untuk memilih dan mengorbankan salah satu daripada dua peranan ini, iaitu peranan di ruang peribadi atau pun ruang awam.Dengan kurangnya fasiliti yang mesra wanita dan keluarga, seperti kewujudan nurseri di tempat kerja, tempat menukar lampin bayi, ruang khas menyusukan anak, tong sampah khas wanita, ia menambahkan lagi kesukaran wanita untuk berkhidmat di ruang awam.Sejarah menunjukkan perkara-perkara seperti ini seringkali tidak disedari atau diabaikan sekaligus oleh kaum lelaki dan memerlukan wanita untuk menyedari dan memperjuangkannya. Contohnya seperti peruntukan 10 bilion untuk menambah bilangan taska di tempat kerja sektor awam serta usaha meluluskan rang undang-undang gangguan seksual, yang diusahakan oleh Dr Wan Azizah serta Hannah Yeoh ketika pemerintahan Pakatan Harapan yang lalu.Perkara ini sebenarnya seiring dengan transformasi yang berlaku di dalam dunia perniagaan. Misalnya seperti perubahan yang dilakukan Sheryl Sandberg, seorang tokoh sumber manusia dalam bidang teknologi. Beliau telah mencadangkan wujudnya tempat letak kereta khas untuk wanita mengandung kerana beliau memahami cabaran yang dihadapi oleh wanita mengandung ketika bekerja berbanding lelaki yang tidak mengandung.Budaya pemikiran, polisi serta infrastruktur ini perlulah dahulunya mesra wanita. Selagi ia masih bersifat patriarki dan menyusahkan wanita untuk berpartisipasi, maka selagi itu kita tidak adil untuk bercakap soal merit apabila dasarnya sahaja sudah tidak sama atau secara tepatnya, tidak optimum untuk memenuhi keperluan jantina yang berbeza.Kalau pun kita mahu berbincang soal merit, kajian menunjukkan bahawa terdapat banyak kesan positif apabila sistem kuota ini dikuatkuasakan.Antaranya ialah peningkatan prestasi keseluruhan ahli parlimen kerana mereka tidak lagi terperuk di dalam kebiasaan budaya kerja yang dominan lelaki, penambahan sensitiviti pada jantina dalam perancangan sesuatu perkara serta pengembangan dan keyakinan wanita untuk berpartisipasi dan merepresentasikan diri mereka dan kaum wanita yang lain.Ada juga yang mengatakan bahawa wanita ini makhluk beremosi maka tidak sesuai untuk memimpin. Wanita ini lembut dan hanya berfikir soal keluarga. Ironinya, apabila kaum lelakibercerita tentang keluarga atau menggantung gambar keluarga di pejabat mereka, mereka dipuji sebagai “family man”, namun apabila wanita melakukan yang sama, mereka dilihat beremosi.Yang perlu kita fokuskan bukan pada kurang lebihnya dua jantina ini, namun bagaimana perbezaan fitrah wanita dan lelaki yang sebenarnya diperlukan di posisi hadapan bagi memastikan setiap lapisan masyarakat itu diwakili, didengari serta diberikan tindakan yang sewajarnya.Ya, memang wujud beberapa wanita yang berjaya dalam ruang politik sejak sedekad yang lalu tetapi bilangan ini sangatlah kecil dan seringkali mereka datang dari keluarga yang sudah pun berada dalam golongan elit politik. Kita mahu sediakan ruang agar wanita dari setiap latar belakang mampu menerajuinya tanpa diskriminasi.Saya percaya bahawa seandainya sistem dan infrastruktur itu makin mesra wanita, lebih banyak lagi isu-isu di luar skop kewanitaan dan kekeluargaan yang akan terus dijuarai oleh wanita kerana keperluan asas mereka telah dipenuhi.Ketika itu, baru kita boleh lebih kritikal dalam menganalisa prestasi kedua lelaki dan wanita.Kita harus sedar, wanita dan lelaki itu diciptakan berbeza, mempunyai keperluan dan definisi kejayaan yang berbeza. Perbezaan ini perlu diakui terlebih dahulu, serta diusahakan agar wujudnya keadilan dalam budaya pemikiran, infrastruktur dan sistem yang membolehkan wanita dan lelaki melengkapi satu sama lain, berjaya dalam pilihan masing-masing sehingga naratif keperluan kuota ini tidak lagi relevan untuk digunakan.Farah Nabilah binti Abdul Rahman adalah pengasas Sekolah Dasar dan penyelidik Asean Young Leaders Forum (AYLF) Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan umum belanjawan RM322.1 bilion, tertinggi dalam sejarah

Menteri Kewangan Tengku Zafrul Aziz hari ini mengumumkan belanjawan tertinggi dalam sejarah sebanyak RM332.1 bilion bagi 2022.
Daripada jumlah tersebut, RM233.5 bilion akan diperuntukan untuk perbelanjaan operasi, RM75.6 billion bagi pembangunan, dan RM23 bilion akan diperuntukkan bagi dana Covid-19.
Sementara itu, RM2 bilion akan diperuntukkan bagi simpanan luar biasa.
“Sungguhpun ini merupakan bajet mengembang, defisit fiskal 2022 diunjur berkurang kepada 6 peratus daripada KDNK berbanding 6.5 peratus pada 2021,” kata Zafrul.
Kerajaan turut memperkenalkan Bantuan Keluarga Malaysia (BKM) dengan beberapa pembaharuan supaya kumpulan yang benar-benar terkesan, diberi lebih tumpuan.
Bagi 2022, BKM akan menyalurkan bantuan iaitu sebanyak RM2,000 kepada isi rumah yang mempunyai tiga orang anak atau lebih dengan pendapatan kurang RM2,500 sebulan.
Menurutnya, pemberian bantuan ini merupakan peningkatan berbanding 1,800 ringgit iaitu kadar tertinggi di bawah Bantuan Prihatin Rakyat (atau BPR) sebelum ini.
Selain itu, Zafrul berkata bantuan tambahan sebanyak RM500 ringgit lagi kepada ibu atau bapa tunggal yang mempunyai anak tanggungan dan berpendapatan bulanan sehingga RM5,000.
Bantuan tambahan sebanyak RM300 juga akan diberikan kepada isi rumah warga emas.
“Ini bermakna, kepada ibu atau bapa tunggal dengan tiga anak atau lebih, layak mendapat BKM maksimum sebanyak RM2,500,” katanya.
Secara keseluruhan, BKM akan memanfaatkan lebih 9.6 juta penerima dengan peruntukan RM8.2 bilion berbanding 8.6 juta penerima manfaat peruntukan RM7 bilion di bawah Bantuan Prihatin Rakyat (BPR) seperti yang diumumkan sebelum ini.
Ini adalah pembentangan kedua belanjawan oleh Putrajaya pada era pandemik dan pembentangan pertama pentadbiran diketuai Ismail Sabri Yaakob sebagai perdana menteri selepas Muhyiddin Yassin meletakkan jawatan pada akhir Ogos.
Belanjawan 2021, yang dibentangkan Tengku Zafrul melibatkan jumlah peruntukan RM322.1 bilion – lebih RM10 bilion (8.59%) berbanding belanjawan bagi 2020.


KKM pastikan akses cukup bagi rawatan bekas pesakit alami ‘long Covid’

Kementerian kesihatan (KKM) akan memastikan akses perubatan mencukupi kepada bekas pesakit Covid-19 yang mempunyai komplikasi atau dijangka mengalami komplikasi “long Covid”.Timbalan Menteri Kesihatan Dr Noor Azmi Ghazali berkata mereka yang dikenal pasti akan diberi janji temu sejurus dibenarkan keluar dari hospital di fasiliti kesihatan dan klinik pakar yang bersesuaian dengan diagnosis terakhir mereka.“Begitu juga yang mempunyai komorbid, mereka akan diminta membuat rawatan susulan di fasiliti kesihatan seperti sebelum mereka dijangkiti Covid, sekiranya mereka tidak mempunyai jadual rawatan susulan, mereka akan diberi janji temu ke pakar tertentu,” katanya pada sesi soal jawab persidangan Dewan Rakyat hari ini.Beliau menjawab soalan Lukanisman Awang Sauni (GPS-Sibuti) yang meminta menteri kesihatan menyatakan langkah yang diambil untuk memastikan bekas pesakit positif Covid-19 yang mengalami “long Covid” mendapat akses perubatan yang mencukupi di seluruh negara dan adakah KKM mempunyai data mengenai jumlah “long Covid’ melebihi 12 minggu setakat Oktober tahun ini.Dr Noor Azmi berkata bekas pesakit Covid-19 juga boleh mendapatkan rawatan di fasiliti kesihatan awam atau swasta yang berhampiran secara jumpa terus sekiranya mempunyai sebarang gejala, manakala yang mengalami gejala yang semakin teruk semasa dalam tempoh pemantauan dan memerlukan rawatan segera, akan dimasukan ke hospital untuk rawatan lanjut.


Parti dicabar tarik sokongan terhadap MB Johor, Muhyiddin gelar Shahrir ‘bodoh’

Pengerusi Perikatan Nasional (PN) Muhyiddin Yassin menyelar veteran Umno Shahrir Abd Samad, menyifatkan beliau sebagai “bodoh” kerana mencabar Bersatu bagi menarik sokongan terhadap Menteri Besar Johor Hasni Mohammad.Menurut Muhyiddin, meskipun mampu berbuat demikian, beliau lebih memikirkan nasib rakyat yang susah akibat pandemik Covid-19.“Sekarang pun kita boleh tekan butang, semua akan jatuh. Kita tak takut tapi kerana saya fikir yang lebih penting ialah rakyat di negeri Johor, jangan berdepan masalah yang berlaku di Melaka.“Dia suruh Bersatu tarik sokongan, bijak ke bodoh?” katanya pada sidang akhbar ketika melawat bilik gerakan PN di Dewan Undangan Negeri (DUN) Bemban hari ini.Bekas ahli Parlimen Johor Bahru itu juga disifatkan Muhyiddin sebagai “jahat” kerana membuat cabaran itu.Shahrir hari ini mempertikaikan mengapa tiada calon menteri besar dari Bersatu selepas pembentukan kerajaan negeri baru pada tahun lepas.“Nak tarik sokongan supaya ada juga PRN Johor? Silakan. Umno Johor tetap bersedia,” tulis Shahrir dalam laman sosialnya.Beliau merujuk kenyataan Muhyiddin sebelum ini, mengatakan kerajaan Barisan Nasional (BN) di Johor tidak akan ditumbangkan atas dasar keprihatinan bekas perdana menteri itu.Muhyiddin turut berkata sebagai warga Johor, beliau tidak akan buat di negeri itu seperti “apa Umno buat di Melaka.”“Shahrir dah tak masuk akal. Dia kalah pilihan raya lepas, dan dia marah,” ujar Muhyiddin.Sementara itu, Muhyiddin memaklumkan calon ketua menteri Melaka akan diumumkan sebelum hari pengundian. Katanya, kelewatan memaklumkan calon ketua menteri itu adalah sebahagian daripada strategi PN.Jelasnya, calon ketua menteri akan datang dari Bersatu sekiranya parti itu berjaya memenangi kerusi yang cukup dan mendapat sokongan parti komponen lain.


Biarkan pejabat korporat dibuka seiring kilang, desak kumpulan majikan

Persekutuan Majikan-Majikan Malaysia (MEF) hari ini mendesak kerajaan untuk membenarkan pejabat korporat dibuka semula, mengatakan sekatan yang membuat mereka terpaksa menutup perniagaan menghalang usaha pemulihan perniagaan secara keseluruhan walaupun lampu hijau diberikan untuk perniagaan tidak perlu bagi sektor perkhidmatan kembali beroperasi.Dalam sebuah kenyataan, Presiden MEF Syed Hussain Syed Husman berkata pegawai persekutuan bertanya mengapa pejabat korporat kekal ditutup ketika pejabat-pejabat kilang dibenarkan untuk dibuka semula.“Keputusan utama dibuat di peringkat pengurusan, bukannya di lokasi pembuatan,” katanya.“Keberkesanan operasi perniagaan akan terjejas sekiranya pejabat korporat diarahkan untuk terus ditutup.”Katanya, pejabat korporat yang tidak dibuka dan berfungsi, keputusan terpaksa dibuat dari jauh sehingga menyebabkan banyak kekeliruan di peringkat operasi dan pengurusan.“Banyak keputusan yang tidak dapat dibuat oleh operasi atau kilang kerana mereka harus mengikut keputusan strategik syarikat,” kata Syed Hussain.“Sebagai contoh, semua keputusan penting termasuk kewangan dan IT dibuat di ibu pejabat. Kami memerlukan semua kakitangan untuk jadikan operasi berjalan lancar.”Beliau juga mendesak kerajaan untuk membenarkan mereka yang lengkap divaksinasi kembali ke pejabat untuk bekerja, mengatakan majikan harus dibenarkan untuk mengurus sendiri keadaan di tempat kerja selari dengan SOP kesihatan.“Kami tidak dapat mengurus perniagaan secara mikro dengan penutupan pejabat korporat, terutama di zon yang terbuka,” katanya.“Pengurusan kendiri adalah cara untuk menghadapi situasi endemik.”Malaysia dijangka akan memasuki fasa endemik Covid-19 pada akhir Oktober depan.


Kaum India jadi penentu ketika jurang undi Melayu-Cina melebar, kata pemerhati

Parti-parti dan gabungan politik digesa memberikan perhatian dan tumpuan terhadap peralihan undi kaum India di Selangor, menjelang pilihan raya negeri (PRN) yang semakin hampir, kata pemerhati.
Penganalisis politik R Paneir Selvam berkata meskipun undi Melayu akan ditandingi hebat oleh Umno, PAS dan Bersatu, sementara undi Cina kebanyakannya disalurkan kepada Pakatan Harapan (PH) secara en-bloc, undi India pula dilihat boleh berubah sekali gus memainkan peranan untuk menentukan pemenang dalam PRN.
“Parti-parti Melayu perlu fokus kepada isu kaum India seperti pengangguran, penglibatan belia dalam jenayah dan pekerjaan kerajaan.
"Isu perkauman hanya akan melemahkan semangat mereka. Kami mahukan pemimpin untuk semua," kata Paneir, dari Arunachala Research and Consultancy.
Secara tradisinya, kaum India pernah menjadi bank undi kepada Barisan Nasional (BN), dengan MIC bertanggungjawab menegakkan hak dan isu kaum India.
Bagaimanapun, menurut Paneir, MIC kini beransur-ansur kehilangan undi kaum India bermula dari 2008, dan sedang bergelut untuk memenangi semula kepercayaan etnik itu.
Katanya, kesetiaan pengundi India disalahgunakan menyebabkan mereka beralih sokongan pembangkang ketika itu.
Tambahnya, MIC gagal mengiktiraf perubahan pemikiran, keperluan, kehendak dan landskap politik yang melibatkan kaum itu.
“Mereka mengupas isu yang sama seperti sekolah Tamil dan kuil.
"Walaupun mereka yang berpendidikan itu dilihat maju dan berpengetahuan, mereka orang India kebanyakan adalah mereka yang sederhana.
“Mereka ini hanya mahu bertahan," katanya.
Sebelum ini, Ahli Majlis Kerja Tertinggi Umno Lokman Adam melabel MCA dan MIC sebagai “biawak hidup” kerana tidak lagi mampu menyumbang kemenangan kepada BN.
Memandangkan Selangor adalah negeri paling maju di negara ini, Peneir menegaskan rakyatnya lebih peka apabila diberitahu tentang sesuatu perkara.
Katanya, meskipun beberapa isu dibawa dan disebut di kawasan luar bandar seperti di Kelantan dan Terengganu, beliau memberi amaran Selangor adalah medan pertempuran yang berbeza dan parti Melayu perlu menggunakan pendekatan tersendiri di negeri itu.
Paneir menambah bahawa isu-isu sensitif tidak lagi boleh menarik orang India, tidak seperti suasana pada zaman dahulu sehingga era 1990-an.
Selangor akan menyertai lima negeri semenanjung yang lain dalam PRN akan datang  selepas enggan membubarkan dewan undangan negeri (DUN) masing-masing pada Pilihan Raya Umum ke-15 (PRU15).
Selangor membubarkan DUN pada 23 Jun lalu, dua hari sebelum genap tempoh penggalnya selama lima tahun.
Hari yang sama, Menteri Besar Selangor Amirudin Shari menyatakan keyakinan untuk menyapu bersih semua 56 kerusi DUN bagi PH dan BN.
Mengulas lanjut, Paneir memberitahu fakta hanya terdapat tiga wakil rakyat India di Selangor tidak mencerminkan masyarakat itu.
Sehingga kini, etnik India di Selangor dianggarkan mewakili lebih 40% atau dua per lima daripada keseluruhan populasi kaum India di Malaysia.
"Mereka perlu melihat peratusan penduduk India, dan itu perlu diwakili dalam pilihan raya."
Pada masa ini, ketiga-tiga wakil rakyat India tersebut diwakili oleh Adun PH.
Mereka ialah R Rajiv (Bukit Gasing), G Gunaraj (Sentosa), dan V Ganabatirau (Kota Kemuning).
Sementara itu, Ketua Penyelidik O2 Research Malaysia Anis Anwar Suhaimi berkata terdapat lima kerusi DUN yang dikenal pasti menjadi kerusi campuran dan sokongan etnik itu menjadikannya begitu bernilai dalam menentukan keboleh menangan parti-parti di saat jurang politik Melayu dan Cina semakin menajam.
Lima DUN tersebut adalah Kuala Kubu Baru, Bukit Antarabangsa, Kajang, Sentosa dan Kota Kemuning.
Menurut Anis, sekiranya kerusi majoriti Melayu kelas pekerja seperti di DUN Seri Setia dan Sungai Pelek menyaksikan undi Melayu berpecah, maka undi kaum India mempunyai peranan signifikan dalam menentukan kelangsungan parti yang kini sedang disandang oleh PH.
“Dengan gelombang hijau yang turut melanda PRU15 bagi kawasan Parlimen di Selangor hinggakan mampu mencabar keharmonian PH di Selangor, politik kaum India mampu menjadi ‘king maker’ dalam mempengaruhi keputusan PRN khususnya di Selangor,” katanya, menggunakan frasa kontroversi untuk menggambarkan kemenangan PN dalam PRU15 tahun lepas.
Buat masa ini, kata Anis, meskipun sebahagian besar masyarakat India mengikuti corak politik kaum Cina yang berpihak kepada PH tetapi trend pengundian mereka dilihat agak berpecah-pecah kerana bergantung kepada kelas ekonomi dan kedudukan geografi.
“Pun begitu, dengan kerjasama PH-BN dalam PRN ini undi India akan berpihak kepada mereka.”


JPJ rugi RM14.38 juta cetak kad lesen memandu, kata laporan audit

Sejumlah RM14.38 juta kerugian dan pembaziran wang awam dialami Jabatan Pengangkutan Jalan (JPJ) di bawah Kementerian Pengangkutan melibatkan pembayaran perkhidmatan mencetak kad Lesan Memandu Malaysia (LLM).
Menurut Laporan Ketua Audit Negara (LKAN) 2021 Siri 2, perkara ini berlaku disebabkan oleh kelemahan pemantauan JPJ terhadap peraturan dan perjanjian yang berkuat kuasa.
"Sebanyak 1.83 juta keping kad LLM tidak digunakan bernilai RM14.23 juta dan penalti sejumlah RM149,178 tidak dikenakan terhadap pelanggaran Service Level Agreement (SLA)," menurut laporan LKAN 2021 Siri 2 hari ini.
Melalui laporan itu juga, pihak audit mencadangkan beberapa perkara bagi mengatasi kelemahan yang berlaku di jabatan berkenaan.
"Antaranya, melakukan pemantauan terhadap penggunaan stok kad yang dibuat dari semasa ke semasa bagi memastikan penggunaan stok kad itu adalah secara optimum supaya tidak membazir.
"Memastikan SLA dipatuhi oleh syarikat dan sekiranya gagal, penalti atau denda akan dikenakan dengan segera," menurut laporan itu.
Selain itu, laporan itu turut mengesyorkan pemantauan terhadap perkhidmatan dibuat dengan lebih berkesan dengan mengambil tindakan segera terhadap masalah berbangkit.


Sultan Selangor, Sultan Perak, Dr Mahathir beri penghormatan terakhir kepada Rahah

Sultan Selangor Sultan Sharafuddin Idris Shah dan Sultan Perak Sultan Nazrin Shah berangkat tiba untuk memberi penghormatan terakhir kepada Allahyarhamah Rahah Mohamed Noah di Masjid Ar-Rahah, Kampung Kerinchi di Kuala Lumpur hari ini.Sultan Sharafuddin yang diiringi Tengku Permaisuri Selangor Tengku Permaisuri Norashikin, tiba di masjid berkenaan pada 9.15 pagi, sementara Sultan Nazrin tiba bersama Raja Permaisuri Perak Tuanku Zara Salim pada 9.50 pagi.Antara tetamu kenamaan yang dilihat hadir pada upacara bermula pada 9 pagi itu ialah bekas Perdana Menteri Dr Mahathir Mohamad dan isteri, Dr Siti Hasmah Mohamad Ali.Rahah, 87, meninggal dunia di Pusat Perubatan Prince Court, petang semalam.Turut hadir, Yang Dipertua Dewan Negara Rais Yatim; Menteri Sains, Teknologi dan Inovasi Khairy Jamaluddin serta Menteri di Jabatan Perdana Menteri (Ekonomi) Mustapa Mohamed.Ahli Parlimen Pontian Ahmad Maslan, Abdul Azeez Abdul Rahim (Baling), Ahmad Fahmi Mohamed Fadzil (Lembah Pantai), Syed Saddiq Syed Abdul Rahman (Muar), Yeo Bee Yin (Bakri), Teresa Kok (Seputeh) dan Ahli Dewan Undangan Negeri (Adun) Ketari Young Syefura Othman.Bekas ketua setiausaha negara Ali Hamsa, bekas ketua menteri Sabah Musa Aman dan Presiden Gerakan Dominic Lau Hoe Chai, turut kelihatan di masjid tersebut.Orang ramai terdiri daripada berbilang kaum turut hadir di masjid berkenaan seawal 8.30 pagi bagi memberi penghormatan terakhir kepada Allahyarhamah.Upacara penghormatan terakhir itu dijalankan mengikut prosedur operasi standard (SOP) yang ditetapkan bagi mengelak penularan Covid-19.Syarat ketat seperti penjarakan fizikal dan memakai pelitup muka perlu dipatuhi semua yang hadir apabila masuk ke dalam masjid dan mereka tidak dibenarkan berada terlalu lama dalam rumah ibadat itu.Tinjauan mendapati lapan khemah didirikan di tempat letak kenderaan masjid itu sebagai ruang menunggu kepada ahli keluarga mahupun orang awam sebelum masuk ke dalam masjid.Orang ramai perlu mencatat nama pada buku pendaftaran atau menggunakan aplikasi MySejahtera sebelum masuk ke dalam masjid dan nombor angka giliran juga diberi kepada mereka.Terdahulu, jenazah Allahyarhamah tiba di masjid berkenaan dari kediamannya pada 7.50 pagi untuk dimandi dan dikafankan.Upacara penghormatan terakhir itu bermula sejak 9 pagi hingga 1 tengah hari ini.Selepas urusan penghormatan terakhir itu, jenazah Allahyarhamah akan dibawa ke Masjid Negara bagi Istiadat Pengebumian Negara. Jenazah akan dikebumikan di Lingkaran Makam Pahlawan, Masjid Negara.


Perubahan dasar, undang-undang perlu dapatkan input pelbagai pihak, kata TPM

Sebarang perubahan berkaitan dasar dan undang-undang kerajaan sedia ada, sama ada perlu ditambah baik, dikaji semula atau dimansuh perlu melalui proses biasa dan mendapatkan input semua pihak berkepentingan.
Timbalan Perdana Menteri Fadillah Yusof berkata keputusan hanya boleh dibuat kerajaan selepas mengambil kira hasil daripada sesi libat urus pelbagai pihak.
“Apabila kita berbincang berhubung kait dengan dasar dan perundangan sedia ada, memang kita kena mengambil kira banyak perkara,” katanya ketika menjawab soalan tambahan Saifuddin Abdullah (PN-Indera Mahkota) di Dewan Rakyat hari ini.
Saifuddin bertanyakan sama ada kerajaan berhasrat untuk memansuhkan Akta Universiti dan Kolej Universiti 1971 (AUKU) seperti dijanjikan dalam manifesto Pakatan Harapan (PH).
Baru-baru ini media melaporkan, Menteri Pengajian Tinggi Mohamed Khaled Nordin berkata kerajaan tidak berhasrat untuk memansuhkan AUKU memandangkan akta itu masih relevan, terutamanya melibatkan urus tadbir universiti.
Dalam pada itu menjawab soalan asal Saifuddin berhubung butiran khusus reformasi Parlimen, Fadillah berkata kerajaan memandang serius agenda reformasi institusi ini dan akan mengambil tindakan yang tuntas bagi merealisasikan agenda berkenaan.
“Kerajaan akan memastikan sebarang reformasi yang dilaksanakan ini mengambil kira pandangan semua pihak berkepentingan,” katanya.
Antara reformasi berkenaan ialah mewujudkan semula perkhidmatan Parlimen bagi merealisasikan hasrat pengasingan kuasa antara Badan Legislatif dan Badan Eksekutif dan meneliti untuk meminda Majlis Parlimen (Keistimewaan dan Kuasa) 1952 (Akta 347).
Fadillah berkata beberapa perkara dasar berhubung penggubalan Akta Perkhidmatan Parlimen akan dimuktamadkan sebelum dibentangkan dalam Mesyuarat Jemaah Menteri.
“Penambahbaikan dan pindaan kepada Akta Perlindungan Pemberi Maklumat 2010 [Akta 711] juga sedang dilaksanakan bagi memperkasakan akta tersebut dan merealisasikan visi Pelan Antirasuah Nasional (NACP) 2019-2023 untuk mewujudkan negara bebas rasuah,” katanya.


India rekod lebih 240,000 kes Covid dalam tempoh 24 jam

Jumlah kes jangkitan Covid-19 di India meningkat kepada 36,317,927 pada Khamis, dengan pertambahan 247,417 kes baharu hanya dalam tempoh 24 jam lalu, menurut data terkini kementerian kesihatan negara ituLebih 200,000 kes baru direkodkan dalam tempoh sehari sejak lebih lapan bulan lalu.Sementara itu, 380 kematian dicatat sejak pagi Rabu menjadikan jumlah korban terkini mencecah 485,035, kata Xinhua.Terdapat 1,117,531 kes aktif Covid-19 di negara ini, dengan peningkatan sebanyak 162,212 kes aktif sejak 24 jam lepas.India merekodkan peningkatan kes jangkitan Covid-19 16 hari berturut-turut dengan jumlah kes aktif meningkat saban hari.Sementara itu 34,715,361 kes telah sembuh dan dibenarkan keluar dari hospital setakat ini, dan 84,825 pesakit dibenarkan keluar dalam tempoh 24 jam yang lalu.Jumlah kes membabitkan varian Omicron telah mencecah 5,488, dengan negeri Maharashtra, Rajasthan dan Delhi masing-masing melaporkan (1,367), (792) dan (549 kes).Setakat ini, 2,162 pesakit dijangkiti varian Omicron telah dibenarkan pulang ke rumah masing-masing, mengikut data kementerian kesihatan persekutuan.


Mahkamah jatuhkan 18 tahun penjara ke atas 6 penuntut sebabkan kematian Zulfarhan

Mahkamah Tinggi hari ini menjatuhkan hukuman penjara 18 tahun terhadap enam penuntut Universiti Pertahanan Nasional Malaysia (UPNM) selepas didapati bersalah atas pertuduhan menyebabkan kematian tanpa niat pegawai kadet laut UPNM Zulfarhan Osman Zulkarnain, empat tahun lepas.Hakim Azman Abdullah menjatuhkan hukuman itu ke atas Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali.Mahkamah memerintahkan mereka menjalani hukuman itu bermula dari tarikh tangkap pada 1 Jun 2017.Lima tertuduh itu sebelum ini menghadapi pertuduhan membunuh Zulfarhan di bawah Seksyen 302 Kanun Keseksaan yang memperuntukkan hukuman mati mandatori jika sabit kesalahan, manakala Abdoul Hakeem didakwa bersubahat membunuh mengikut Seksyen 109 kanun sama yang membawa hukuman serupa.Azman dalam keputusannya mendapati keenam-enam tertuduh bersalah atas pertuduhan dengan niat menyebabkan kecederaan kepada Zulfarhan tanpa niat membunuh mengikut Seksyen 304 (a) Kanun Keseksaan yang membawa hukuman penjara hingga 30 tahun dan dikenakan denda jika perbuatan itu dilakukan dengan niat hendak menyebabkan kematian.Mahkamah juga menjatuhkan hukuman penjara tiga tahun terhadap lima tertuduh kecuali Mohamad Shobirin serta 12 rakannya selepas didapati bersalah atas pertuduhan mencederakan Zulfarhan.Mohamad Shobirin sebelum ini didakwa atas kesalahan mencederakan, tetapi telah dilepaskan dari pertuduhan itu di akhir kes pendakwaan.Dua belas penuntut itu ialah Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri Agus, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif Ismail, Muhammad Adib Iman Fuad Ady Sani dan Mohamad Syazwan Musa.Mereka didapati bersalah atas pertuduhan dengan sengaja menyebabkan kecederaan terhadap Zulfarhan untuk mendapatkan pengakuan bahawa dia telah mencuri komputer riba, mengikut Seksyen 330 Kanun Keseksaan dan dibaca bersama Seksyen 34 kanun sama yang membawa hukuman maksimum penjara tujuh tahun dan denda, jika sabit kesalahan.Mahkamah memerintahkan hukuman terhadap Muhammad Akmal, Muhammad Azamuddin, Muhammad Najib, Muhammad Afif dan Abdoul Hakeem bagi kesalahan menyebabkan kematian dan mencederakan berjalan serentak.Mereka akan menjalani kedua-dua hukuman itu selama 18 tahun.“Manakala bagi 12 lagi tertuduh, mahkamah memerintahkan hukuman penjara tiga tahun bermula hari ini,” kata Azman.Azman juga membenarkan penggantungan pelaksanaan hukuman penjara bagi tertuduh yang didapati bersalah atas pertuduhan di bawah Seksyen 330 Kanun Keseksaan dan jaminan RM7,000 sebelum ini dikekalkan sehingga rayuan terhadap keputusan hari ini didengar.Azman dalam penghakimannya berkata hukuman yang dikenakan ke atas tertuduh bukan sahaja untuk memberi rasa takut dan perit kepada tertuduh tetapi juga kepada masyarakat.“Sekiranya hukuman yang dijatuhkan hanya dengan diikat jamin kelakuan baik (seperti yang dimohon peguam tertuduh) ia tidak memberi kesan kepada masyarakat. Zulfarhan kawan tertuduh tetapi kita perlu fikir ibu bapa dan keluarga mangsa.“Melihat kepada jasad si mati (Zulfarhan) saya tidak boleh bayangkan seterika wap kena memang sakit, kalau (menekap) bahagian sensitif tak tahu si pelaku nak dikategorikan sebagai apa, seperti penjenayah yang tiada belas kasihan,” katanya.Beliau juga melahirkan rasa sedih terhadap tertuduh yang sepatutnya menjadi pegawai tentera, tetapi disebabkan kejadian itu mereka tidak dapat meneruskan pengajian di universiti berkenaan.Azman berkata kejadian itu bukan hanya berlaku di universiti berkenaan tetapi ia juga terdedah kepada orang lain dan menasihati mereka yang menghadapi situasi seperti itu supaya menanganinya dengan baik.


Bekas penasihat ketenteraan Mat Sabu, seorang pegawai ATM didakwa rasuah lagi

Dua pegawai kanan Angkatan Tentera Malaysia (ATM) yang dihadapkan ke Mahkamah Sesyen Kuala Lumpur semalam atas pertuduhan rasuah berhubung beberapa projek di Kementerian Pertahanan (Kementah), hari ini menghadapi pertuduhan baharu juga membabitkan rasuah berhubung projek sama, di Mahkamah Sesyen di Shah Alam.Kolonel Che Ahmad Idris, 54, dan Brig Jen Mohammed Feizol Anuar Ayob, 50, masing-masing mengaku tidak bersalah selepas pertuduhan terhadap mereka dibacakan secara berasingan di hadapan Hakim Yang Zaimey Yang Ghazali.Che Ahmad, ketua cawangan peperangan siber strategik, Bahagian Staf Perisikan Pertahanan (BSPP) Kementah ketika kejadian, didakwa menerima suapan wang tunai berjumlah GBP 4,500 bersamaan RM25,000 daripada Pengarah Urusan Syarikat FEHM Entity Sdn Bhd (FEHM Entity) Elias Jemadi Tajudin sebagai upah melantik syarikat itu secara rundingan terus bagi perkhidmatan senggaraan untuk BSPP.Dia dituduh melakukan kesalahan itu di Kompleks Induk Stride, Taman Bukit Mewah Fasa 9, Kajang dekat sini, pada 22 November tahun lepas mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.Feizol yang merupakan penasihat ketenteraan menteri pertahanan Mohamad Sabu semasa kejadian, pula didakwa atas dua pertuduhan meminta dan bersetuju menerima suapan RM150,000 daripada Elias Jemadi sebagai dorongan bagi membantu menyerahkan Surat Niat untuk menjadi rakan strategik dan kontraktor senggaraan bagi peralatan perisikan untuk BSPP bertarikh 5 September 2018 dari Syarikat FEHM Entity kepada menteri pertahanan.Dia didakwa melakukan kedua-dua kesalahan di sebuah kafe di Setia Alam di Shah Alam, pada September tahun lepas mengikut Seksyen 16 (a) (B) akta sama.Kolonel Che Ahmad Idris, 54, dan Brig Jen Mohammed Feizol Anuar Ayob, 50, masing-masing mengaku tidak bersalah selepas pertuduhan terhadap mereka dibacakan secara berasingan di hadapan Hakim Yang Zaimey Yang Ghazali.Jika sabit kesalahan, kedua-dua mereka boleh dihukum mengikut Seksyen 24 (1) akta sama yang memperuntukkan hukuman penjara hingga 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana lebih tinggi.Timbalan Pendakwa Raya (TPR) Nurdihana Rosdi menawarkan jaminan RM15,000 dengan seorang penjamin kepada Che Ahmad manakala TPR Muhammad Asraf Mohamed Tahir menawarkan jaminan RM10,000 dengan seorang penjamin kepada Feizol bagi kedua-dua pertuduhan.Selain itu, mereka juga memohon mahkamah mengguna pakai syarat tambahan pasport diserahkan kepada mahkamah serta tertuduh perlu melapor diri di pejabat SPRM terdekat sebulan sekali, seperti yang ditetapkan oleh Mahkamah Sesyen Kuala Lumpur semalam.Peguam Gooi Soon Seng yang mewakili Che Ahmad bagaimanapun memohon mahkamah mengurangkan jumlah jaminan yang ditawarkan atas alasan anak guamnya sudah diikat jamin dengan jumlah yang tinggi semalam iaitu RM80,000, sementara peguam Asmadi Hussin yang mewakili Feizol pula tidak membantah.“Jaminan yang ditawarkan amat munasabah dan pihak kami tiada bantahan,” kata Asmadi yang turut dibantu peguam Azrul Zulkifli Stork.Yang Zaimey membenarkan Che Ahmad dibebaskan dengan jaminan RM15,000 dan Feizol dengan jaminan RM10,000 bagi kedua-dua pertuduhan, masing-masing dengan seorang penjamin dan menetapkan 30 November depan untuk sebutan semula kes.Di Mahkamah Sesyen Kuala Lumpur semalam, Che Ahmad mengaku tidak bersalah terhadap satu pertuduhan meminta suapan RM500,000, satu pertuduhan setuju terima suapan RM500,000 dan tiga pertuduhan menerima suapan RM105,000 daripada Elias Jemadi sementara Feizol mengaku tidak bersalah terhadap lima pertuduhan menerima suapan berjumlah RM128,000 juga daripada individu sama.Pada 15 Oktober lepas, bekas setiausaha politik kepada bekas menteri pertahanan, Mohd Azhar Che Mat Dali dihadapkan ke Mahkamah Sesyen Kuala Lumpur atas lima pertuduhan menerima dan meminta suapan berjumlah RM6.35 juta daripada FEHM Entity bagi membantu mendapatkan projek di kementerian itu.


Kes HFMD meningkat, Melaka tutup 12 premis jagaan kanak-kanak

Sebanyak 12 premis berkaitan jagaan kanak-kanak terpaksa ditutup selepas Melaka mencatatkan 1,378 kes penyakit tangan, kaki dan mulut (HFMD) setakat 14 Mei lepas.Exco Kesihatan dan Antidadah negeri Dr Muhamad Akmal Saleh berkata peningkatan semula bilangan kes HFMD yang dilaporkan adalah selepas cuti Aidilfitri yang berlaku atas faktor pergerakan dan taska, tadika serta pusat penjagaan telah beroperasi semula.“Terdapat peningkatan 1,322 kes atau 24.6 kali ganda berbanding tempoh yang sama tahun lepas iaitu 56 kes, dengan 95.5% kes adalah kalangan berumur 0 hingga enam tahun.“Untuk itu, sebanyak 12 premis merangkumi tadika, taska dan pusat penjagaan kanak-kanak telah diarahkan tutup di bawah Akta Pencegahan dan Pengawalan Penyakit Berjangkit 1988 kerana berlaku wabak HFMD di premis tersebut,” katanya dalam kenyataan hari ini.Katanya sebanyak lapan kes HFMD dilaporkan dimasukkan ke wad pada Minggu Epidemiologi 19 (ME19) iaitu 8 Mei hingga 14 Mei 2022, peningkatan enam kes berbanding minggu sebelumnya iaitu dua kes.“Secara keseluruhan, jumlah kemasukan ke wad kanak-kanak atau perubatan adalah 67 kes dan majoriti kes (91.4%) dirawat sebagai pesakit luar. Tiada kematian dilaporkan setakat ini,” katanya.Mengikut pecahan daerah pula, Akmal menjelaskan daerah Melaka Tengah mencatat 124 kes, peningkatan sebanyak 69 kes (125.4%) berbanding minggu sebelumnya iaitu 55 kes.“Sementara di Alor Gajah dan Jasin, masing-masing melaporkan 162 kes dan 115 kes. Kedua-dua daerah ini meningkat 100% berbanding sebelum ini yang tiada kes,” katanya.Akmal turut menjelaskan setakat 14 Mei juga, terdapat tiga kluster HFMD dilaporkan, menjadikan jumlah keseluruhan 16 kluster wabak dengan daerah Jasin mencatat bilangan tertinggi iaitu 11 (68.8%) diikuti empat di Melaka Tengah (25%) dan Alor Gajah satu (6.2%).“Tadika, taska dan pusat jagaan merupakan premis tertinggi berlaku HFMD iaitu 12 kluster (75%),” katanya.Bagi mengekang penularan wabak, pemeriksaan dan pemantauan oleh Jabatan Kesihatan Melaka dan pejabat kesihatan daerah akan dilakukan ke atas persekitaran berisiko seperti taska, tadika dan pusat jagaan kanak-kanak.Akmal berkata 30 premis telah diperiksa setakat ini manakala taklimat serta Town Hall melibatkan 900 premis berkaitan pusat penjagaan kanak-kanak kerajaan dan swasta, guru dan pengusaha akan diadakan dalam empat sesi.“Ibu bapa juga dinasihatkan tidak membawa anak-anak yang mempunyai gejala penyakit tersebut ke tempat awam, tadika, taska atau pusat asuhan untuk mengelak ia menular.“Paling utama, sentiasa amalkan kebersihan premis dengan memastikan peralatan yang digunakan kanak-kanak seperti sudu, pinggan, meja dan alatan permainan sentiasa dibersihkan dan dinyahkuman,” katanya.


Mahkamah Agung Pakistan putuskan penahanan Imran Khan tidak sah

Mahkamah Agung Pakistan pada Khamis memutuskan penahanan bekas perdana menteri Imran Khan sebagai tidak sah dan memerintah beliau segera dibebaskan.
Beliau ditahan oleh pasukan separa tentera di premis Mahkamah Tinggi Islamabad pada Selasa.
"Cara beliau ditahan tidak boleh diterima," kata hakim Athar Minallah, menurut laporan media tempatan.
Peguam bekas perdana menteri itu berkata penahanan Imran satu penganiayaan dan beliau turut menerima layanan yang buruk semasa dalam tahanan.
Penahanannya oleh Biro Akauntabiliti Kebangsaan (NAB) atas dakwaan kes rasuah telah mencetuskan protes dan penyokongnya menyifatkan tindakan itu sebagai sebahagian dendam politik.
Sejak itu, kira-kira 2,500 orang termasuk pemimpin kanan Pakistan Tehreek-e-Insaf (PTI) ditahan dalam usaha kerajaan untuk menghentikan protes dengan bantuan tentera.
Imran menggesa penyokongnya bertenang dan bertindak secara aman.
"Kami hanya mahukan pilihan raya di negara ini," katanya di mahkamah.


Pelitup muka berganda bantu tapis lebih banyak zarah, kata KP kesihatan

Pemakaian pelitup muka berganda dengan mengenakan pelitup muka kain di atas pelitup muka perubatan, dapat membantu menapis lebih banyak zarah berbanding menggunakan pelitup muka kain semata-mata, kata Ketua Pengarah Kesihatan Dr Noor Hisham Abdullah.Berkongsi maklumat menerusi infografik dalam akaun Twitter beliau, kajian oleh Pusat Kawalan dan Pencegahan Penyakit (CDC) Amerika Syarikat (AS) merumuskan bahawa pemakaian pelitup muka berganda (dengan pelitup muka kain di atas pelitup muka perubatan) dapat mengurangkan risiko pemakai kepada pendedahan virus Covid-19.“Walaupun ia tidak diwajibkan berserta dengan pelindung muka, ia memberikan perlindungan maksimum,” kata Dr Noor Hisham.Menurut satu lagi infografik yang dikongsikan beliau, pelitup muka perubatan tanpa mengikat gelung telinga menyekat 56.1% zarah, pelitup muka kain (51.4%), pelitup muka yang gelung telinganya diikat dan diselit pada telinga pemakai (77%) dan pelitup muka berganda (85.4 %).Sentiasa memakai pelitup muka perubatan dengan pelitup muka kain untuk pemakaian berganda dan elakkan menggunakan pelitup muka jenis sama sebagai pelitup muka berganda, menurut infografik itu.Satu lagi infografik menunjukkan bahawa pelitup muka N95 sepatutnya digunakan satu sahaja dan tidak dipasangkan dengan pelitup muka lain kerana ia adalah piawaian tertinggi bagi jenis pelitup muka dan ia boleh melitup permukaan muka dan menapis 95% zarah.Semalam, jumlah kes Covid-19 harian yang direkodkan di negara ini terus melonjak dengan 7,857 kes dilaporkan dalam tempoh 24 jam dan 59 kematian, menjadikan jumlah kematian kepada 2,491.


PM diberi amaran jangan kelirukan Parlimen berhubung pengampunan sabitan kes liwat

Ahli Parlimen Padang Serai Azman Nasrudin berkata kenyataan Perdana Menteri Anwar Ibrahim bahawa beliau tidak memohon pengampunan dari Agong bagi sabitan kes liwatnya adalah sebuah kenyataan yang mengelirukan dan menghina Dewan Rakyat.
Dalam sebuah kenyataan, Azman berkata kenyataan Anwar itu bercanggah dengan fakta yang dinyatakan di dalam Perintah Pengampunan yang dikeluarkan di bawah meterai diraja pada Mei 2018.
“Kenyataan ini secara terang bercanggah dengan Perintah Pengampunan Penuh bertarikh 16 Mei 2018 yang telah ditandatangani oleh Seri Paduka Baginda Yang di-Pertuan Agong Sultan Muhammad V.
“Di dalam Perintah Pengampunan tersebut yang dimetrai dengan meterai di-Raja dan juga ditandatangani oleh perdana menteri ke-7 Dr Mahathir Mohamad, telah direkodkan  bahawa Anwar telah memohon untuk pengampunan sebanyak dua kali.
“Permohonan yang pertama yang dibuat oleh banduan adalah pada 16 Mac 2015 dan kali kedua pada 27 Februari 2017.”
Bagaimanapun, katanya, kedua-dua permohonan tersebut ditolak oleh Lembaga Pengampunan.
Dalam pada itu, beliau berkata kenyataan bercanggah yang dibuat Anwar itu merupakan perkara serius dan melibatkan kepentingan awam dan negara.
“Tambahan, PM Anwar Ibrahim memberi penekanan semasa pidatonya di Dewan Rakyat supaya kenyataan bahawa beliau tidak pernah memohon untuk pengampunan, direkodkan dalam Hansard.
“Ia adalah tindakan yang sengaja dan berkira (calculated).”
Semalam, seorang peguam Rafique Rashid turut menyanggah kenyataan Anwar tersebut, mendedahkan presiden PKR itu sebenarnya pernah memohon pengampunan lebih dua kali.
Katanya, Anwar hanya diberi pengampunan bagi permohonon ketiga selepas Pakatan Harapan (PH) mengambil alih kerajaan pada Mei 2018.
Kenyataan Anwar di Dewan Rakyat itu adalah susulan cabaran daripada ketua pembangkang dari Perikatan Nasional (PN) Hamzah Zainudin yang menggesa Anwar menyaman media antarabangsa yang mengeluarkan laporan berita hingga boleh mencemarkan imej negara.
Laporan yang dirujuk beliau diterbitkan media Itali Agenzia Nova yang menerbitkan artikel bertajuk "First Full-blown Homosexual Elected Prime Minister in an Islamic Country".


Moratorium pinjaman automatik sangat diperlukan, kata badan pemikir selepas PKP lanjut sekali lagi

Moratorium pinjaman automatik dari bank sangat kritikal ketika ini bagi membantu individu dan perniagaan kecil terus bertahan daripada impak penutupan perniagaan mereka yang berterusan, kata sebuah badan penyelidikan bebas selepas kerajaan hari ini mengumumkan perintah kawalan pergerakan (PKP) dilanjutkan sekali lagi.“Bahaya kegagalan membayar semula pinjaman secara besar-besaran jika moratorium tidak diberikan mungkin lebih besar daripada yang kita fikirkan,” kata Emir Research dengan alasan moratorium pinjaman menyeluruh adalah serupa dengan skim yang sama diumumkan kerajaan tahun lalu.Badan pemikir itu juga tidak bersetuju dengan Menteri Kewangan Tengku Zafrul Aziz yang berkata kebanyakan peminjam kembali berada dalam keadaan kewangan yang stabil berdasarkan fakta bahawa 85% daripadanya kembali membayar pinjaman dan tidak memilih untuk melanjutkan moratorium enam bulan ketika berakhir pada September tahun lalu.Emir Research juga menjelaskan punca “sebenarnya adalah kerana moratorium pinjaman membantu mereka menyimpan pendapatan” dan kerana itu, kebanyakan peminjam dapat meneruskan pembayaran.“Sekiranya tidak ada moratorium, atau hanya tumpu kepada 15% orang yang gagal bayar bermaksud jumlah peminjam tidak membayar boleh meningkat antara 15% hingga 85%.“Angka 15% itu bermaksud 15% peminjam berada dalam kedudukan yang cukup buruk sehingga moratorium pun tidak dapat menolong mereka untuk bertahan. Sebaliknya, mereka memerlukan lebih banyak bantuan,” kata badan pemikir itu dalam artikel yang menjelaskan mengapa moratorium automatik mesti diumumkan.Lockdown yang dilaksanakan awal bulan ini menyaksikan hampir seluruh sektor perniagaan ditutup bagi membendung Covid-19.Putrajaya berkata bank akan memberikan moratorium selama tiga bulan dengan permohonan mereka yang berada dalam kumpulan B40 selain yang kehilangan pendapatan akibat pandemik.Langkah terbaru yang diambil kerajaan itu berbeza daripada moratorium automatik seperti yang diumumkan semasa PKP tahun lalu apabila kerajaan melaksanakan pembekuan pembayaran semula pinjaman selama enam bulan.Zafrul mempertahankan keputusan kerajaan yang tidak mahu mengarahkan bank-bank untuk menyediakan bantuan serupa seperti tahun lalu, mengatakan kebanyakan peminjam berada pada tahap yang lebih baik untuk membayar semula pinjaman berbanding tahun lalu.Langkah tersebut turut mencetuskan perbahasan berhubung kuasa menteri kewangan ke atas bank, selain beliau turut dikritik kerana cenderung menyebelahi industri bank.Namun baru-baru ini, Zafrul memberikan isyarat kerajaan akan mempertimbangkan semula keputusan untuk melaksanakan moratorium automatik, mengatakan beliau sudah membincangkan perkara itu dengan perdana menteri dan agensi-agensi yang relevan.Semalam, Zafrul turut berkata kerajaan akan mengumumkan bantuan bersesuaian pada masa terdekat.Emir Research berkata sukar untuk mengenal pasti mengapa ramai yang memilih untuk tidak melanjutkan moratorium pinjaman mereka selepas tempoh enam bulan tahun lalu.“Apakah mungkin mereka yang 85% itu memiliki masalah aliran tunai juga? Perbezaan antara 85% dan 15% adalah tempoh (atau kapasiti ‘inter-temporal’) di mana aliran tunai mereka boleh terus kekal mengalir.“Golongan 85% itu memiliki aliran tunai yang boleh dipanjangkan ke tempoh yang lebih lama,” katanya dalam artikel yang ditulis Ketua Pengarah Eksekutif Emir Research Rais Hussin dan pengkaji lain termasuk Margarita Peredaryenko, Jason Loh dan Ameen Kamal.“Apakah ada sesiapa yang tanya apa yang golongan 85% itu lakukan untuk kembali bayar pinjaman mereka?“Mungkin mereka pergi ke kedai pajak gadai, keluarkan simpanan KWSP, atau pinjam daripada peminjam haram, atau jual aset-aset mereka atau lakukan perkara-perkara yang melanggar tatasusila dan maruah.“Dan adakah sesiapa yang fikir betapa buruknya situasi golongan 15% itu yang tak mampu membayar semula pinjaman dan apa yang berlaku pada mereka selepas itu?” tambah mereka.Mereka berkata moratorium pinjaman automatik bukan hanya sangat diperlukan ketika ini “bahkan perlu lebih segera dan mudah dilaksanakan”, kerana ia dapat membina jaringan keselamatan “yang lebar bagi membantu mereka yang sangat-sangat memerlukan, termasuk sektor ekonomi tidak formal”.“Dan jika jaringan ini turut menarik mereka yang ‘naik percuma’ (iaitu mereka yang tidak memerlukan skim moratorium namun mendapat manfaatnya), biarkan saja – kerana kami tahu golongan itu terlalu sedikit berbanding majoriti yang menderita,” kata Emir Research sambil menyifatkan moratorium itu kini boleh dikatakan berada pada tahap “situasi menang-menang”.“Mungkin untuk sekali ini, sekurang-kurangnya dalam berdepan keadaan yang belum pernah terjadi sebelum ini dan mengancam kita semua sebagai sebuah negara, nilai keuntungan yang biasa dilihat sebagai segala-galanya akan memberi tempat yang layak kepada nilai universal kehidupan – nilai kehidupan kita dan kehidupan orang lain.”


Mahkamah Tinggi perintah remaja curi duit masjid jalani khidmat sosial 120 jam

Mahkamah Tinggi memerintahkan seorang remaja yang ditahan kerana mencuri wang masjid dan tular dalam sebuah video dimandikan seperti jenazah untuk menjalani khidmat sosial 120 jam dalam tempoh enam bulan selepas semakan dibuat terhadap keputusan Mahkamah Majistret sebelum ini.Menurut laporan BH Online, hakim Mahkamah Tinggi Shah Alam Abdul Halim Aman membuat keputusan tersebut selepas mendengar penghujahan pihak pendakwaan dan pembelaan.Sebelum ini, Daniel ditangkap orang awam kerana disyaki mencuri wang derma sebuah masjid di Kuang, Selangor.Ketika ditahan orang awam, beliau kemudiannya dimandikan seperti jenazah oleh pihak masjid dipercayai untuk memberi pengajaran mengenai kesalahan tersebut.Daniel diwakili peguam Muhammad Rafique Rashid Ali, Fahmi Abdul Moin, Azman Abdullah dan Ilyani Khszairy dalam perbicaraan hari ini.Sementara pihak pendakwaan diwakili Norhana Sahat.Kejadian Daniel dimandikan itu berlaku pada 8 Januari lalu. Ia kemudian menjadi perbahasan hangat di media sosial selepas video rakaman yang memaparkan kejadian tersebut tular.Pada 13 Januari, dia didakwa di Mahkamah Majistret Selayang, Selangor.Majistret Nik Mohd Fadli Nik Azlan kemudian menetapkan tertuduh dihukum penjara 10 hari dan denda RM4,000.Bagaimanapun, pada 15 Januari, peguam Daniel berkata Mahkamah Tinggi akan menyemak keputusan tersebut.Prosiding semakan tersebut dilakukan mengikut peruntukan di bawah Bab 31 Kanun Tatacara Jenayah di mana ia berkait dengan kuasa hakim untuk memanggil rekod Mahkamah Rendah dan kuasa hakim untuk semakan.


Jikalau Said Zahari itu Maria Ressa

Baru-baru ini apabila Maria Ressa diumumkan sebagai penerima Hadiah Nobel 2021 untuk keberanian jurnalismenya, hati saya menjadi sayu dan serta-merta teringatkan Said Zahari.Ada sesetengah aktivis dan tokoh memang bernasib baik, kerana mereka mendapat perhatian sejagat, diberi sorotan penuh cahaya neon; lantas membawa kepada pengiktirafan besar.Pengiktirafan itu sesungguhnya sangat berguna untuk menjadi pangkalan lancar untuk melawan dan melakukan tuntutan kemanusiaan yang lebih bermakna, tentunya.Kita tahu Maria Ressa akan melakukan itu.Said adalah antara tokoh dan aktivis yang tidak bernasib baik; tiada cahaya terang menyuluh riwayat perjuangannya.Dan dia terabai. Saya tidak fikir generasi muda hari ini mengenali almarhum.Said adalah bekas ketua pengarang akhbar Utusan Melayu dan seorang pejuang kebebasan media.Selain menulis memperjuangkan kemerdekaan, menolak kolonialisme Barat, Said juga mengkritik pimpinan Malaya dan Singapura ketika itu kerana agak memberi muka kepada Inggeris.Pada tahun 1961, Said antara pemuka Utusan yang bertahan dan melawan usaha Umno untuk menguasai Utusan Melayu.Said berpendirian akhbar harus jadi lidah bebas.Beliau memimpin Mogok Utusan, dan mengakibatkan jualan akhbar itu jatuh teruk.Apabila Said ke Singapura untuk mencari sokongan, beliau diharamkan dari kembali ke Malaysia, menyebabkan beliau terlantar di republik tersebut sebaik pemisahan Malaysia dan Singapura.Mogok Utusan pula berakhir mendadak.Said kemudian menyertai politik, dan cenderung kepada aliran kiri.Akibatnya beliau dipenjarakan dengan tuduhan tidak benar.Beliau dipenjarakan selama 17 tahun di bawah ISA, di pusat tahanan Moon Crescent, Penjara Changi dan Pulau Ubin.Said hanya dibebaskan pada 22 Ogos 1979, dikurung sejak tahun 1962 tanpa bicara.Tahun 1989, dengan bantuan bekas perdana menteri, Dr Mahathir Mohamad, Said dibenarkan kembali ke Malaysia dan menjadi penulis tamu di Universiti Kebangsaan Malaysia antara tahun 1996-1999.Jika kita membandingkan derita Said, dan Maria tentunya tidak terucapkan.17 tahun dibelakang jeriji besi dan dilupakan bukanlah sesuatu yang indah.Said malah tidak dikenali dalam tempoh itu, apatah lagi mendapat perhatian antarabangsa.Sungguh menyayat hati menjadi nama terbuang.Satu yang kurang diketahui orang ialah Said juga berbakat, malah sangat hebat, dalam menulis puisi.Ada sekumpulan puisi beliau yang dikarang dalam penjara.Kumpulan puisi terbitan 1973 itu dinamai “Puisi Dari Penjara” dan disusun untuk penerbitannya oleh Sasterawan Negara Usman Awang, dengan bantuan Syed Husin Ali.M K Rajakumar dalam prakata kumpulan puisi tersebut menyatakan: “Mogok wartawan dan pekerja yang berikutan ialah suatu epos, mogok besar pertama yang dilancarkan oleh pekerja Melayu dan salah satu daripada yang paling panjang dalam sejarah kita. Soal penting kebebasan pengarang telah terancam, akan tetapi akhbar-akhbar tempatan yang terpaksa membaharui lesen tiap-tiap tahun membisu saja, dan wakil-wakil dari akhbar-akhbar Barat yang kebetulan bersidang di Kuala Lumpur masa itu kehilangan kata-kata walhal soal ini adalah soal kebebasan persuratkhabaran di bawah sebuah kerajaan yang tunduk kepada Barat. Penguasa-penguasa baru Utusan Melayu dan politikus-politikus Melayu sayap kanan – oleh kerana mengharapkan ketaatan feudal dan juga sebagai suatu kejian ke atas diri sendiri – tidak percaya bahawa pekerja-pekerja Melayu boleh bertahan begitu lama. Mereka bertahan lebih dari 100 hari sebelum mereka dihancurkan dengan putar belit dan tindakan polis. Sebelum pemogokan tamat Said Zahari telah tidak dibenarkan pulang setelah melawat Singapura, atas alasan bahawa beliau dilahirkan di Singapura. Sebenarnya Utusan Melayu sendiri telah dilahir dan diterbitkan mula-mulanya di Singapura.”Puisi-puisi penjara oleh Said memang berapi.Saya tidak pernah menemukan puisi sedemikian berkuasa dari mana-mana penyair Melayu kecuali daripada Said, Usman dan Kassim Ahmad.Bekas ketua pengarang Utusan Melayu, Said Zahari.Yang lebih sedih ialah kebanyakan puisi Said itu diseludup keluar sebagai catatan hari raya pada kad Aidil Fitri kepada ahli keluarganya.Dalam sebuah puisi berjudul “Jeritan”, kita membaca Said memujuk dirinya sendiri saat lelah dalam kurungan:Di suatu ketika kurasa dunia akan kiamat,Seluruh anggotaku seakan berkecai,Tipislah segala harapan,Musnah segala impian.Tetapi demikianlah kebangkitan,Tiba-tiba telingaku mendengar ombak suara,Jeritan semakin keras semakin nyaring,Ombak suara rakyat jelata.Bukan kiamat yang akan tiba,Itulah api perjuangan kian menyala,Menjilat segala kejahatan penindasan,Jeritan yang memberiku sejuta tenaga,Semangat baru di jiwaku,Dari suara rakyat tercinta.Dalam sebuah puisi lain, Said merintih kerana tidak dapat menemui anaknya yang baru dilahirkan. Puisi berjudul “Kelahiran Tanpa Kebebasan” itu amat mencekam:Bukanlah aku tidak lapar,Aku menolak makanan,Atau aku tidak mengantuk,Maka aku terus berjaga.Telingaku terus mendengar,Tangisan seorang bayi.Berbulan dalam kesepian,Itulah punca kebimbangan,Berjam lamanya ke detik ini,Itulah debaran tanpa akhirnya.Lalu datanglah berita,Ketibaan anak kecilku.Akulah ayahnya,Kebebasanku telah dirampas,Duniaku semakin kecil,Menjadi sebuah penjara yang gelap.Anakku baru lahir,Ke dunia yang belum bebas.Kesengsaraan Said dan kekuatan mentalnya untuk tidak mengalah sangat luar biasa.Dapat dikatakan Said, adalah Nelson Mandela milik kita.Jika kita membaca puisi Said kepada isterinya, yang ditulis pada kad hari raya tahun 1969, terasa sungguh menghiris. Puisi pada kad raya itu diberi judul “Airmata”:Kulihat airmata mengalir di pipimu,Berkilau bagaikan berlian,Indah laksana gemerlapan bintang,Di langit malam yang cerah.Kulihat kesedihan,Menari bersama nada sedumu,Jantungku kencang debarnya, bibirku menggeletar.Kemudian kulihat keberanian,Keyakinan dan kegigihan,Menjenguk di sebalik kesedihan,Betapa kejam, betapa zalim,Demikian tinggi, demikian luas,Pemisahan antara kita ini,Begitu lama!Namun dalam semangat kita adalah satu,Seperti selalu,Terjalin dalam ikatan tak terleraikan,Akan cinta dan kerinduan pada keadilan,Bukan tembok penjara ini,Tidak jua seratus tahun dalam kurungan,Bisa melemahkan cintaku.Said berpendapat Rusuhan 13 Mei 1969 di Kuala Lumpur adalah satu langkah tersembunyi untuk terus berkuasa, dalam erti kata lain, beliau seakan percaya kejadian itu merupakan satu pementasan politik yang menghempuk kita rakyat. Dalam puisi “Tangan-tangan Yang Tersembunyi”, Said menukilkan begini:Sekali lagi,Sejarah berulang kembali,Dengan kelakuan liar,Dalam zaman tamadun.Sekali lagi,Tangan-tangan tersembunyi muncul,Mencari darah,Si miskin dan si melarat.Sekali lagi,Warna, bangsa, ugama dan bahasa,Menjadi mata pisau tajam,Digunakan mencucurkan darah.Itukah yang terjadi,Di setiap sudut bumi ini,Sebilangan kecil makan roti,Dan yang lain mengunyah pasir.Itulah yang terjadi,Sebilangan kecil berpakaian baldu,Tidur di istana,Yang lainnya berbogel, berasakan di gubuk-gubuk usang,Itulah yang terjadi,Lalu muncullah tangan-tangan tersembunyi,Mencucurkan darah si miskin,Untuk bertahan dalam kekuasaan.Dalam buku puisi ini juga memuatkan sebuah puisi Usman sebagai sebuah epilog.Judul puisi ini “Salut untuk Said Zahari: Sepuluh Tahun di Penjara Politik Singapura”. Ia sebuah puisi yang sungguh luarbiasa menggugah jiwa yang membacanya:“Berapa banyakkah darah mengalir,Tulang yang patah tak terhitung,Bertaburan di lantai bisu ini,Di Pulau Singapura.Di mana-mana di bumi ini,Tulang patah airmata darah,Kerana di mana-mana di bumi ini,Ribuan penjara danJutaan si berani.Atas nama ‘Keselamatan Umum’,Penuhlah penjara ngeri melindungiKeselamatan mereka segelintir jumlahnya;Atas nama ‘undang-undang’,Rakyat dirompak dan dicanduiSambil meneriakkan ‘demokrasi’.Di mana-mana di bumi ini,Si penjenayahlah memulakan perang,Penjara dibinanya untuk mengancam;Tapi di mana-mana di bumi ini,Sekali Rakyat bersuara bertindak,Tiada tangan menahan ombak,Lojika Rakyat lojika sejarah manusia.Saudara,Telah tiga ribu hari rebah,Rebah di kaki pemerintah yang goyah,Keyakinan dan keberanian mengheretmu lagi,Ribuan hari berdiri di penjara ngeri.Suaramu dari penjara Singapura:“Mereka akan berkembangMenghancurkan manusia biadabDan rakyat nantiTiada takut lagi.”Salut untuk Said ZahariSalut untuk mereka yang berani!Saya pernah membaca satu kenyataan daripada anak arwah, Roesman Mohd Said yang menjelaskan Allahyarham Said ada menyimpan angan-angan untuk melihat hubungan antara kaum di Malaysia kembali seperti zaman mudanya.Kata Roesman, “Arwah ayah sering bercerita di mana pada ketika mudanya, orang Cina, Melayu dan India boleh duduk semeja, makan dan berbual tanpa ada sebarang perasaan prejudis dan syak wasangka (dan) arwah ayah nak suasana ketika itu kembali ke negara ini.”Said meninggal dunia dalam tahun 2016 tanpa apa-apa pengiktirafan atas pengorbanannya yang sungguh besar dan luar biasa.Tiada Hadiah Nobel, tiada pujian dan pujaan; tak ada penghargaan; malah dokumentari mengenai beliau dilarang untuk siaran.Sungguh memilukan.Untuk jasa beliau yang hebat ini, moga-moga langit memandang, meski; meskipun bumi tidak peduli.


Di celah-celah kematian

Tahun lalu, ketika hadirnya berita-berita tentang Covid-19 di meja. Saya tidak begitu terkesan dan bahkan hanya berdepan dengannya dengan terus menjalankan tugas seadanya.Setelah itu, tidur tanpa apa-apa kebimbangan.Namun, entah mengapa tahun ini begitu berbeza. Ada atmosfera yang sukar digambarkan. Suasananya begitu kasar. Begitu melelahkan – setidak-tidaknya selepas angka-angka berkaitan wabak yang telah menelan lebih 3,000 penduduk Malaysia ke perut bumi tak kunjung kebah.Setakat saya menulis coretan ini, dunia telah mencatat 3,762,625 korban. Sementara 174,738,762 jangkitan terus menambah angka-angka baru.Ia ditambah pula dengan kes-kes melibatkan keluarga terdekat. Sepupu isteri meninggal dunia di usia muda, rakan-rakan diuji positif. Ibu bapa teman sekerja dan teman dekat dimasukkan ke ICU.Apa yang dilihat jauh sebelum ini, mulai datang mendekat.Sayup-sayup kedengaran suara kasar virus itu menempik. Mahu mengasak.Di sini, bibit kebimbangan mulai datang. Mulai menjadi paranoia.Sebagai petugas di lapis kedua di belakang rakan-rakan wartawan, kami sering menggembirakan hati dengan lelucon daripada keletah ahli politik.Lelucon daripada perangai-perangai selebriti yang membuat tajuk berita.Namun, kehadiran berita kesengsaraan orang lain sering mematikan ketawa kami di balik komputer riba.Ya, berita demikian lebih banyak daripada cerita orang-orang yang beruntung. Antara sedar dan tidak sedar, kesengsaraan itu mulai turut menghimpit.Kematian – seperti talkin di atas kubur telah mengikrarkan bahawa ia adalah kebenaran yang pasti.Kalaupun tidak datang kerana koronavirus, ia akan datang dalam bentuk yang lain.Merupakan dirinya sebagai kebimbangan yang besar, kemurungan yang tajam mencucuk emosi, serupa hantu.Tahun lalu sahaja, Malaysia mencatat lebih 200 kes bunuh diri sepanjang pandemik.Apa yang merupakan dirinya sebagai hantu itu juga turut bekerja ketika virus kecil bergerak dalam masyarakat. Ia menjadi pembunuh dalam senyap.Mental yang dibebani kebimbangan dan kemurungan sebetulnya boleh dianggap telah mati. Mereka yang merasainya merasakan dirinya sudah sia-sia. Kehidupan yang tiada tanding nilainya sudah dirasakan tidak berguna persis kain buruk.Kain buruk yang dihumban masuk ke tong-tong bersama sisa-sisa manusia.Begitulah kematian jiwa yang mulai dirasakan ramai orang ketika ini. Apa mungkin ada jalannya untuk menghidupkan semula jiwa?Mungkin ada yang akan memberikan jawapan ia akan hidup semula dengan harapan, namun harapan yang bagaimana?Kala ini, ketika ramai yang tertekan dengan kehidupan akibat pandemik. Harapan itu sering dihubungkan dengan negara. Entah-entah negara menjadi harapan terakhir orang-orang yang tidak lagi memiliki pertimbangan dek tekanan hidup.Namun negara itu pun, betapa gah dan besar kerajaannya bukanlah dahan yang boleh kita berpaut untuk menyelamatkan diri. Harapan yang diuar-uarkan negara hanya mampu membuat kita berlepas diri daripada tenat di hujung hari.Esoknya, negara pun tidak mampu membuang kesepian, kesengsaraan dan kesempitan sendiri.Kerana itu, elok-elok saja saya menjauhkan diri untuk bergantung harap sepenuhnya dengan tanah dan sempadan – yang dinamakan orang sebagai negara itu.Saya mulai melihat ke dalam diri, apakah fikiran-fikiran tentang mati ini betul-betul telah saya rungkaikan. Sungguh, ia misteri yang mungkin tak akan pernah terjawab.Lagi-lagi kematian jiwa dan fikiran yang semakin ramai dirasakan orang saat berdepan pandemik. Dibunuh hantu-hantu yang saya katakan tadi.Hantu rindu nak berteman, hantu keseorangan yang membuat keracauan, hantu kemurungan yang lahir daripada desakan hidup. Bahkan mungkin mencekik-cekik dalam senyap.Namun, percayalah.Jika ada hari saya atau kita bernasib baik. Kita pasti dapat membunuhnya.Bukan dengan harapan. Tetapi dengan kesedaran bahawa masih banyak hal yang kita bakal dan boleh terokai.Dunia ini masih besar untuk kita hadamkan. Untuk saat itu, buat saat itu. Mari diriku, mari kawanku, kita terus bersabar dan nikmati hidup.Zahid M. Naser menulis puisi, esei dan cerpen, selain menterjemah dan menyunting. * Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Guan Eng dakwa SPRM bohong

Setiausaha Agung DAP Lim Guan Eng mendakwa Suruhanjaya Pencegahan Rasuah Malaysia (SPRM) berbohong kerana menafikan usaha menyekatnya memasuki ke negeri Sabah pada malam Selasa lalu.“SPRM berbohong kerana menafikan bahawa mereka cuba menyekat saya memasuki Sabah dan juga menceroboh hak Sabah dengan melanggar kuasa Imigresen ketua menteri Sabah.“Ketua Menteri Sabah, Shafie Apdal mengesahkan secara peribadi kepada saya sebuah laporan berita yang mengatakan bahawa saya pada mulanya disekat memasuki Sabah kerana saya berada dalam senarai pemantauan SPRM.“Ini membuktikan Ketua Pesuruhjaya SPRM, Azam Baki berbohong apabila dia menafikan bahawa SPRM menyekat saya memasuki Sabah,” kata bekas menteri kewangan itu dalam satu kenyataan hari ini.Ahli Parlimen Bagan itu tiba di Kota Kinabalu ddengan menggunakan pas lawatan sosial pada jam 11:54 malam.Bagaimanapun ketika mahu memasuki kereta yang menjemputnya, Lim diminta masuk semula ke lapangan terbang oleh seorang pegawai kanan imigresen.“Setelah beberapa ketika saya mengatakan kepada mereka bahawa hanya Ketua Menteri Sabah dan bukan SPRM yang boleh menyekat saya memasuki Sabah, pegawai Imigresen berkenaan membenarkan saya pergi selepas 40 minit,” katanya.“Sekarang Shafie mengesahkan bahawa dia tidak melarang saya memasuki Sabah, tetapi diberitahu oleh pengarah Jabatan Imigresen Sabah bahawa perintah ‘sekatan’ diberikan SPRM, Azam Baki harus tampil secara telus dengan mengatakan perkara yang sebenarnya.“Sekiranya SPRM boleh membohongi perkara yang begitu mudah, ada kebimbangan yang jelas SPRM sengaja menyasarkan saya semata-mata kerana alasan politik,” katanya.Semalam Azam yang mengulas dakwaan terhadap badan pencegah rasuah itu menafikan SPRM menghalang Lim melakukan perjalanan dalam negara.Ketua pesuruhjaya SPRM itu berkata, mungkin ada kesilapan sehingga Lim ditahan ketika tiba di Kota Kinabalu.Dalam kenyataannya hari ini, Lim mengkritik SPRM yang dituduhnya “pilih kasih” kerana tidak mengenakan “sekatan serupa” ke atas bekas perdana menteri Najib Razak dan bekas timbalan perdana menteri, Ahmad Zahid Hamidi daripada memasuki Sabah walaupun mereka juga berdepan kes mahkamah.Lim berdepan pertuduhan rasuah berkaitan projek terowong dan lebuh raya di Pulau Pinang.Isterinya, Betty Chew juga berdepan pertuduhan rasuah. Kedua-dua mereka tidak mengaku bersalah untuk semua pertuduhan.


Kerajaan tak berhasrat laksana semula GST, tumpu 3 perkara utama

Kerajaan tidak berhasrat untuk melaksanakan semula Cukai Barangan dan Perkhidmatan (GST) pada ketika ini, kata Timbalan Menteri Kewangan Mohd Shahar Abdullah.Beliau berkata pada masa ini kerajaan sedang memberi tumpuan kepada tiga perkara iaitu menjaga kesihatan rakyat, menjaga kelangsungan ekonomi, dan memastikan ketahanan ekonomi.“Kita akan kaji semua itu dan kita lihat dalam Belanjawan (2021), kita banyak tumpuan langkah lain bagi kurangkan ketirisan negara,” katanya di Dewan Rakyat hari ini.Beliau menjawab soalan Mohamad Sabu (Amanah-Kota Raja) yang minta kerajaan menyatakan sama ada ketidakstabilan negara ketika ini, adakah kerajaan bercadang melaksanakan GST pada tahun hadapan.GST yang diperkenalkan ketika pentadbiran Najib Razak pada April 2015 menimbulkan kemarahan rakyat sehingga Barisan Nasional (BN) ditewaskan pada Pilihan Raya Umum ke-14 (PRU14) pada 2018.Selepas mengambil alih Putrajaya, Pakatan Harapan bertindak memansuhkan GST dan memperkenalkan semula Cukai Jualan dan Perkhidmatan (SST).Shahar berkata, kerajaan komited untuk memastikan pembiayaan semula hutang negara dilaksanakan secara teratur mengikut jadual.Katanya, dalam situasi krisis pandemik Covid-19 yang masih berlarutan ini, kerajaan akan memberi tumpuan terhadap pemulihan ekonomi terutamanya bagi memelihara kesejahteraan rakyat dan menyokong aktiviti perniagaan.Selepas mengambil alih Putrajaya, Pakatan Harapan bertindak memansuhkan GST dan memperkenalkan semula Cukai Jualan dan Perkhidmatan (SST).“Setelah ekonomi kembali pulih, kerajaan akan kembali melaksanakan langkah konsolidasi fiskal dalam usaha memastikan paras pendedahan hutang dan liabiliti kewangan kerajaan persekutuan kekal terkawal dan terurus.“Langkah tersebut termasuk meluaskan asas hasil, mengukuhkan pentadbiran dan pematuhan cukai serta peningkatan kecekapan perbelanjaan bagi mengawal paras defisit fiskal kerajaan.“Oleh yang demikian, keperluan pinjaman kerajaan akan dapat dikurangkan dan seterusnya ini akan dapat mengawal pendedahan hutang dan liabiliti kewangan kerajaan persekutuan.”Katanya, pada ketika ini hutang kerajaan persekutuan pada akhir September 2020 ialah sebanyak RM874.3 bilion atau 60.7% kepada KDNK.Katanya, berdasarkan pengiraan had statutori, (Akta 275 Akta Pendanaan Kerajaan 1983 dan Akta 637 Akta Pinjaman (Tempatan)1959) nisbah hutang kerajaan persekutuan yang merangkumi instrumen Sekuriti Kerajaan Malaysia (MGS).Terbitan Pelaburan Kerajaan Malaysia (MGII) dan Bil Perbendaharaan Islam Malaysia (MITB) baru mencatat 56.6% daripada KDNK iaitu kurang daripada had 60% yang baru ditetapkan (Akta 830 Akta Langkah-Langkah Sementara Bagi Pembiayaan (Penyakit Koronavirus 2019 Covid-19).“Dengan mengambil kira kesemua tanggungan sedia ada, secara keseluruhannya pendedahan hutang dan liabiliti kerajaan dianggarkan berjumlah RM1,257 bilion atau 87.3% daripada KDNK pada akhir September 2020.”


Suspek tembakan di Illinois hadapi 7 dakwaan membunuh, berdepan penjara seumur hidup

Lelaki bersenjata yang disyaki terlibat dalam insiden tembakan semasa perarakan sambutan 4 Julai di Illinois menghadapi tujuh pertuduhan membunuh tahap pertama kerana melakukan serangan yang menyebabkan tujuh orang maut, lapor Sputnik.
"Pejabat Peguam Negeri Lake County hari ini mendakwa Robert Crimo III atas tujuh pertuduhan pembunuhan tahap pertama," kata Peguam Negara Lake County Eric Rinehart semasa satu sidang akhbar pada Selasa.
Pihak berkuasa berhasrat mendakwa Crimo dengan berpuluh-puluh lagi tuduhan jenayah pada masa hadapan, tambah Rinehart.
Crimo berdepan hukuman penjara seumur hidup tanpa kemungkinan parol jika sabit kesalahan atas pertuduhan terhadapnya, kata Rinehart.
Kesemua mangsa adalah penduduk Highland Park berusia antara 35 dan 88 tahun, kecuali seorang dari Mexico, kata Koroner Lake County Jennifer Banek.
Polis berjaya menahan lelaki bersenjata berusia 21 tahun yang dikenali sebagai Robert Crimo III, yang melepaskan tembakan pada perarakan Hari Kemerdekaan di Highland Park dari atas bumbung bangunan berdekatan.
Pihak berkuasa berkata, Crimo membeli secara sah senapang AR-15 yang digunakannya dalam serangan itu.


PAC lawat TLDM Lumut, mula prosiding Sabtu ini

Jawatankuasa Kira-Kira Wang Negara (PAC) akan memulakan prosiding perkembangan kemajuan pembinaan kapal peronda generasi kedua kapal tempur pesisir (LCS) milik Tentera Laut Diraja Malaysia (TLDM).
Pengerusi PAC Mas Ermieyati Samsudin berkata jawatankuasa itu, akan mengadakan lawatan ke Pangkalan TLDM di Lumut, Perak Sabtu ini, yang merupakan lokasi pembinaan LCS.
“Mengambil syor daripada PAC penggal ke-14 yang mahu Kementerian Pertahanan membentangkan perkembangan terkini kepada PAC setiap tiga bulan, PAC Parlimen Penggal ke-15 juga akan membentangkan laporan kemajuan LCS ini setiap tiga bulan, di Dewan Rakyat.
“Bagi laporan kali ini, ia akan menyentuh kemajuan pembinaan yang dicapai dari Oktober 2022 sehingga Mei 2023,” katanya pada sidang media di lobi Bangunan Parlimen semalam.
Sebelum ini, pembinaan kapal LCS terpalit kontroversi apabila PAC mendedahkan tiada seunit pun telah disiapkan, walaupun kerajaan telah membelanjakan RM6.083 bilion kepada Boustead Naval Shipyard Sdn Bhd (BNS).
Dalam perkembangan lain, Mas Ermieyati berkata PAC akan memanggil Ketua Setiausaha (KSU) beberapa kementerian, bagi menghadiri prosiding berkaitan isu berbangkit melibatkan kementerian masing-masing, susulan taklimat bersama Jabatan Audit Negara.
Beliau berkata KSU Kementerian Pertanian dan Keterjaminan Makanan akan dipanggil pada 14 Jun ini, bagi memberi penjelasan mengenai kelemahan dalam terimaan dana berbentuk kewangan dan aset, serta bayaran bagi Skim Subsidi Harga Padi.
KSU Kementerian Kesihatan dan Kementerian Sains, Teknologi dan Inovasi pula akan dipanggil pada 15 Jun, bagi menerangkan isu perolehan dan pengurusan wabak Covid-19 yang meliputi isu 1.1 juta dos vaksin telah tamat tempoh, 93 unit ventilator tidak dapat digunakan serta lebihan stok cover boot dan protective suit, katanya.
Selain itu, beliau berkata PAC turut akan memanggil Ketua Setiausaha Perbendaharaan dan KSU Kementerian Kemajuan Desa dan Wilayah serta Ketua Pegawai Eksekutif Felcra Bhd (Felcra) pada 27 Jun kerana penyata kewangan beraudit Felcra untuk 2019, 2020 dan 2021 masih belum dimuktamadkan.
“PAC juga akan mendapatkan taklimat berkenaan Program Jana Wibawa daripada Kementerian Kewangan,” katanya.
Menyentuh mengenai prosiding PAC, Mas Ermieyati berkata jawatankuasa itu berharap agar prosiding akan dapat diadakan secara terbuka mulai tahun depan, selaras dengan agenda reformasi institusi kerajaan.
“Saya percaya pihak pentadbiran Parlimen Malaysia telah bersiap sedia dan mempunyai kemampuan dari segi sumber manusia dan peralatan teknologi maklumat, untuk menjalankan prosiding secara terbuka,” katanya.


Adakah kerajaan Anwar akan pertingkat usaha tangkap Jho Low?

Dua wartawan yang bertanggungjawab mendedahkan jejak penyelewengan wang 1MDB melibatkan bekas perdana menteri yang kini dipenjarakan Najib Razak mempersoalkan sama ada kerajaan baru yang diketuai Anwar Ibrahim akan meningkatkan usaha dalam mengesan dan menangkap Low Taek Jho, suspek yang dipercayai mendalangi skandal berbilion dolar itu.
Tom Wright dan Bradley Hope merupakan pengarang buku “Billion Dollar Whale", yang memperincikan bagaimana berbilion ringgit dari 1MDB dimasukkan ke dalam akaun bank peribadi Najib menerusi Asia Wall Street Journal, menyatakan kebimbangan sekiranya kerajaan Malaysia akan mengutamakan hubungannya dengan China berbanding usaha memburu Low, atau lebih dikenali sebagai Jho Low.
Muncul dalam siri terbaru dalam talian mengenai warga Malaysia dalam buruan itu, mereka berkata Low masih tidak dapat ditangkap selepas lebih empat tahun kerajaan Najib tumbang pada 2018.
Bagaimanapun kedua-dua mereka menyuarakan keyakinan bahawa Malaysia akan secara aktif mencari Low di bawah kerajaan baru.
“Namun terdapat halangan besar. Bagaimanakah Malaysia akan kendalikan rundingan ini dengan China, negara berpengaruh di rantau itu?
"Akhirnya, kebimbangan strategik Malaysia akan mendahului keadilan dalam kes ini," kata Hope.
Apa yang dibangkitkan oleh mereka dilatari isu kerjasama politik rapuh yang dipimpin Anwar dalam kerajaan, di mana beliau bergantung dengan sokongan Umno yang dikepalai sekutu-sekutu rapat Najib dan Ahmad Zahid Hamidi, presiden Umno yang secara kontroversi dilantik sebagai timbalan perdana menteri walaupun berdepan pelbagai pertuduhan rasuah.
Sebelum ini, Hope dan Wright mendedahkan Low mungkin berada di China, di mana mereka berkongsi gambar ahli perniagaan dalam buruan itu di Shanghai Disneyland.
Mereka mendakwa Low lari ke China atas arahan Najib, di mana beliau menjalinkan hubungan rapat dengan pemimpin Parti Komunis China.
Hope berkata Low membuat rancangan untuk "menyelamatkan" Najib selepas skandal 1MDB menjadi tajuk berita di seluruh dunia.
“Sebagai pertukaran, Najib pada dasarnya akan menggadaikan kedaulatan negara kepada China.
"China akan mendapat banyak wang dalam proses itu, kerana Malaysia akan bersetuju untuk membayar lebih untuk belian aset.
“Sebahagian daripada langkah yang dibuat itu boleh digunakan untuk menyelamatkan Najib dan selebihnya akan memberi keuntungan untuk syarikat China."
Bekas perdana menteri itu kini menjalani hukuman penjara 12 tahun atas sabitan menyelewengkan puluhan juta dana SRC International.
Sementara itu, Wright berkata beliau memiliki minit mesyuarat antara pegawai Low dan China, memperincikan bagaimana Low dan China mendapat keuntungan daripada wang yang disediakan untuk projek Laluan Rel Pantai Timur (ECRL).
Beliau berkata, ia menjadi punca mengapa Low masih dapat berjalan bebas walaupun dikehendaki di beberapa negara termasuk Singapura dan AS.
Kedua-dua wartawan Amerika itu berkata China tidak akan melepaskan Low kerana beliau boleh mendedahkan butiran mengenai Inisiatif Jalur dan Laluan (BRI) kepada negara membangun yang lain.
BRI ialah usaha China untuk membangunkan projek infrastruktur merangkumi Asia Tenggara, Asia Tengah dan Afrika.
"BRI adalah pelabur terbesar di negara membangun. Jika negara-negara itu tahu wujud perjanjian tersembunyi, mereka akan enggan menerima perjanjian itu kerana mereka takut akan kehilangan kedaulatan negara, seperti Malaysia yang hampir menjadi negara boneka kepada China," kata Hope.
Namun, Hope berkata China dan Malaysia boleh mendapat manfaat daripada ekstradisi Low.
"China mempunyai banyak keuntungan kerana mereka boleh memulihkan kepercayaan, dan Malaysia akan mendapat  banyak faedah kerana mereka boleh menutup kes itu dan mereka boleh mendapatkan semula lebih banyak wang," katanya.
Sehingga Januari tahun ini, kerajaan Malaysia berkata pemerolehan semula dana 1MDB sudah mencecah RM19.14 bilion.


Langkah kurangkan defisit, kedudukan fiskal negara tumpuan Dewan Rakyat hari ini

Perdana Menteri Anwar Ibrahim dijadual menjawab persoalan mengenai langkah kerajaan untuk mengurangkan defisit kepada sasaran 3.2% menjelang 2025 di Dewan Rakyat, hari ini.
Menurut Aturan Urusan Mesyuarat di laman rasmi Parlimen, perkara itu akan dibangkitkan Dr Mohammed Taufiq Johari (PH-Sungai Petani) pada Waktu Pertanyaan-Pertanyaan Menteri (MQT)
Pada sesi itu juga, Anwar akan turut menjawab soalan Ahmad Amzad Mohamed @ Hashim (PN-Kuala Terengganu) yang meminta kerajaan menyatakan kekuatan fiskal negara ekoran mata wang Ringgit yang semakin melemah dan solusi bagi mengimbangi situasi itu.
Matbali Musah (GRS-Sipitang) pula meminta Perdana Menteri menyatakan usaha penambahbaikan tata kelola kerajaan dari segi perolehan, pengagihan projek, peruntukan dan seumpamanya yang mampu memberi impak secara menyeluruh agar selari dengan corak dasar Madani dalam memerangi segala penyalahgunaan kuasa dan ketirisan.
Pada sesi jawab lisan, Ahmad Fadhli Shaari (PN-Pasir Mas) meminta Menteri Luar  menyatakan langkah yang telah diambil oleh Wisma Putra dalam membantah perbuatan membakar kitab suci Al-Quran oleh seorang ahli politik sayap kanan Sweden di Stockholm, baru-baru ini.
Selain itu Ikmal Hisham Abdul Aziz (PN-Tanah Merah) pula bertanyakan mengenai usaha yang dilakukan kerajaan untuk mengekang lebih ramai menjadi mangsa sindiket pekerjaan.
Selesai sesi itu, persidangan Dewan Rakyat akan diteruskan dengan hari kedua perbahasan dan penggulungan Rang Undang-Undang Perbekalan 2023 di peringkat jawatankuasa, dijangka melibatkan Kementerian Luar, Kementerian Perpaduan Negara dan Kementerian Ekonomi.
Persidangan kali ini berlangsung selama 31 hari sehingga 4 April.


Rombakan Kabinet hanya spekulasi, kata PM

Perdana Menteri Ismail Sabri Yaakob hari ini menafikan dakwaan rombakan Kabinet seperti yang dilaporkan MalaysiaNow mungkin terjadi seawal bulan ini dengan tumpuan diberikan beberapa menteri dan timbalan menteri dari Bersatu dan parti komponen Perikatan Nasional (PN).Menyifatkan laporan sedemikian adalah spekulasi, beliau berkata tumpuan ketika ini diberikan kepada bencana banjir dan krisis Covid-19, menurut Bernama.MalaysiaNow sebelum ini melaporkan rombakan mungkin menjadi ujian sejauh mana beliau berjaya dalam memimpin gabungan kerajaan ketika perbalahan antara Bersatu dan kumpulan Umno diketuai Najib Razak terus memuncak.Satu sumber dalaman Umno berkata rombakan barisan anggota Kabinet tersebut tidak akan dilaksanakan secara besar-besaran sementara sumber rapat dengan pentadbiran Ismail berkata ia adalah satu tindakan bagi “mengimbangi” kesatuan Kabinetnya.Ismail mengangkat sumpah sebagai perdana menteri pada 21 Ogos tahun lalu selepas menerima sokongan 114 dari 220 ahli Parlimen.Ahli Parlimen yang menyatakan sokongan kepada beliau terdiri dari gabungan PN, Umno dan Gabungan Parti Sarawak selain empat ahli Parlimen bebas.Ismail merupakan antara pemimpin Umno dan anggota Kabinet yang enggan menyahut seruan pemimpin parti seperti Najib dan Ahmad Zahid Hamidi dalam kempen menumbangkan Muhyiddin Yassin dengan menarik sokongan terhadapnya.Kabinet Ismail mengangkat sumpah menjelang Merdeka tahun lalu di mana ramai menteri yang dilantik ketika pentadbiran Muhyiddin terus dikekalkan dengan beberapa portfolio diganti penyandangnya.


PAS kekal bersama PN, kata Hadi

PAS kekal dengan pendirian untuk terus mengukuhkan kerajaan Perikatan Nasional (PN) bersama-sama Bersatu sambil memperkasa kerjasama Muafakat Nasional (MN) dengan Umno.Menyifatkan kerajaan PN masih kukuh, Presiden PAS Abdul Hadi Awang berkata kemelut Umno-Bersatu hanyalah isu dalaman sebuah keluarga yang boleh diselesaikan.“Umno parti Melayu, Bersatu parti Melayu dan PAS juga parti Melayu, kita utamakan perpaduan Melayu Islam dahulu dan dalam masa sama menyedari masyarakat majmuk mesti bersatu bersama dengan kita.“Jadi urusan Umno, Bersatu dan PAS adalah urusan dalam rumah kita, kadang-kadang orang dengar kita bising-bising itu (sebenarnya) kita nak alih perabot sahaja, insya-Allah akan selesai,” katanya kepada pemberita selepas menghadiri sesi libat urus Duta Khas Perdana Menteri ke Timur Tengah bersama Peladang Kawasan Muda di Alor Setar, hari ini.Mengulas lanjut, Hadi berkata ketika ini tidak ada sebuah parti yang mampu membentuk kerjasama lain bagi menggantikan PN.“Semua parti politik tidak boleh tubuh kerajaan, tidak ada parti yang mampu jadi kerajaan, Umno tidak boleh terima DAP, DAP tidak boleh terima Umno.“(Pengerusi Parti Pejuang Tanah Air) Dr Mahathir (Mohamad) tidak boleh terima (Presiden PKR) Anwar Ibrahim, Anwar tidak boleh terima Dr Mahathir, maka PN kukuh kerana parti lain tidak mampu tubuh kerajaan,” katanya.Mengenai pembahagian kerusi bagi menghadapi Pilihan Raya Umum ke-15 (PRU15), Hadi berkata perbincangan bersama Umno dan Bersatu masih belum muktamad walaupun ada pihak mendakwa sebaliknya.Selagi tarikh PRU15 belum ditentukan, maka perbincangan mengenai pembahagian kerusi akan terus dilakukan bagi disesuaikan mengikut keadaan semasa, katanya, menambah PRU tidak sesuai diadakan dalam masa terdekat berikutan penularan Covid-19 selain bencana banjir yang melanda beberapa negeri sekarang.


Pakar WHO akui usaha kenal pasti punca awal Covid temui jalan buntu

Usaha mengenal pasti punca sebenar pandemik Covid-19 yang mengorbankan jutaan orang selain melumpuhkan ekonomi global masih menemui jalan buntu walaupun keadaan semakin genting, saintis yang ditugaskan Pertubuhan Bangsa-Bangsa Bersatu (PBB) memberikan amaran pada Rabu.Laporan awal pasukan pakar antarabangsa bebas yang dihantar ke China oleh Pertubuhan Kesihatan Sedunia (WHO) pada Januari menyimpulkan kemungkinan besar virus SARS-CoV-2 berpunca daripada kelawar dan berpindah ke manusia melalui haiwan perantaraan.Hipotesis lain mengatakan virus tersebut terkeluar dari sebuah makmal, seperti makmal virologi di Wuhan, dianggap “sangat tidak mungkin” berlaku.Namun dalam ulasan di jurnal Nature, 11 dari 17 saintis dalam misi tersebut berkata ia hanyalah “langkah pertama dalam proses yang terhenti”.“Pencarian punca SARS-CoV-2 berada pada tahap kritikal,” tulis mereka.“Peluang untuk melaksanakan penyelidikan penting ini menjadi semakin mengecil.”Mengesan jejak biologi ke punca-punca awal penyakit yang dikesan kali pertama di Wuhan pada akhir 2019 menjadi lebih sukar disebabkan bukti-bukti hilang atau sudah rosak.Kenyataan itu dikeluarkan kurang dari dua minggu setelah WHO yang kini berusaha untuk menghidupkan semula siasatan mendesak China menyerahkan maklumat mengenai kes-kes Covid-19 terawal ditemui.Ia juga termasuk data bagi 174 kes jangkitan yang dikenal pasti pada Disember 2019 yang gagal dikongsi China semasa siasatan awal, kata pakar.Penyelidik berkata sebelum ini “sudah dipersetujui” fasa kedua penyelidikan akan mengisi kelompongan tersebut.Bagaimanapun China menolak permintaan WHO awal bulan ini, mengatakan penyelidikan pada Januari lalu sudah mencukupi dan permintaan data lanjut hanya bermotif politik, dan bukannya bersifat saintifik.Pada Rabu, WHO menekankan laporan pakar antarabangsa yang diterbitkan pada Mac dengan kerjasama rakan-rakan mereka dari China menetapkan sejumlah kajian harus dilakukan, menegaskan tiada alasan untuk menangguhkannya lagi.“Kami galakkan semua pihak terus lanjutkan kajian tersebut,” kata Ketua WHO Tedros Adhanom Ghebreyesus kepada pemberita di ibu pejabat PBB di Geneva.Pada sidang media itu, pakar WHO menekankan tidak perlu menunggu misi antarabangsa lain ke China sebelum meneliti banyak kajian lanjutan yang diperlukan dari sana, mengatakan terdapat ramai saintis China mampu melaksanakan kajian tersebut.“Tiada sekatan sekarang ini untuk jalankan kajian-kajian tersebut, dan rakan-rakan di China tidak memerlukan WHO untuk melakukan proses kajian sedemikian,” kata Pengarah Kecemasan WHO Michael Ryan.“Sebenarnya, ramai rakan kami di China melaporkan bahawa kajian-kajian tersebut sedang dijalankan, dan kami sangat berharap dapat menerima data dan laporan.”Beijing menolak teori yang mengatakan punca virus Covid-19 bermula dari sebuah pusat virologi di Wuhan.Pada Selasa, agensi perisikan Amerika Syarikat membentangkan kepada Presiden Joe Biden dengan laporan kedua-dua hipotesis berpunca dari haiwan dan “kebocoran makmal”.Penemuan tersebut digambarkan sebagai tidak konklusif.Ulasan dalam jurnal Nature mengatakan data yang ada pada ketika ini tidak menyokong hipotesis kebocoran makmal.


Kementerian Sumber Manusia sahkan seorang kakitangannya positif Covid-19

Kementerian Sumber Manusia hari ini memaklumkan seorang kakitangannya disahkan positif Covid-19 pada Ahad lepas dan sedang menjalani rawatan di Hospital Sungai Buloh, Selangor.Sehubungan itu, kementerian mengambil langkah-langkah pencegahan segera penularan jangkitan Covid-19 dengan mengemukakan senarai kontak rapat kakitangan berkenaan kepada Kementerian Kesihatan (KKM), serta melakukan proses disinfeksi ke atas ruang pejabat dan kawasan persekitaran kementerian.“Kontak rapat dalam kalangan kakitangan telah pun menjalani saringan kesihatan dan menjalani proses kuarantin di rumah,” kata kenyataan itu.Kementerian turut memaklumkan semua program dan aktiviti ditangguhkan serta-merta hingga 16 Oktober ini.


45 kes baru hari ini, kata KP Kesihatan

Sebanyak  45 kes baru Covid-19 dilaporkan di negara ini hari ini, membabitkan 44 kes penularan tempatan dan satu kes import melibatkan warganegara yang pulang dari Brazil, kata Ketua Pengarah Kesihatan Dr Noor Hisham Abdullah.Beliau berkata daripada 44 kes penularan dalam negara itu, 40 adalah daripada Kluster Benteng LD, Sabah yang melibatkan 33 bukan warganegara dan tujuh rakyat tempatan.Baki empat kes  lagi direkodkan di Kedah iaitu dua kes daripada Kluster Telaga dan masing-masing satu kes daripada Kluster Telaga dan saringan bergejala di Klinik Kesihatan Simpang Kuala dengan kesemuanya melibatkan rakyat tempatan, katanya.“Sementara itu, sebanyak 24 kes pulih hari ini menjadikan jumlah kumulatif kes pulih sebanyak 9,167,” katanya pada sidang media perkembangan Covid-19 hari ini.Mengulas lanjut, Dr Noor Hisham berkata ketika ini terdapat  sembilan kes positif Covid-19 sedang dirawat di unit rawatan rapi (ICU) dengan lima pesakit memerlukan bantuan pernafasan.Tiada kes kematian baru dilaporkan, menjadikan jumlah kumulatif  kekal 128 kes.Mengenai kluster Benteng LD yang melibatkan dua daerah di Sabah, Dr Noor Hisham berkata seramai  1,909 individu disaring di Tawau dengan 83 daripadanya dikesan positif setakat ini, manakala 770 individu disaring di Lahad Datu dengan 87 kes dikesan positif.Mengenai kluster Sungai, seramai 1,456 orang disaring di Kedah dengan 39 dikesan positif, manakala tujuh individu disaring di Perlis dengan satu kes positif, sementara bagi kluster Telaga pula, seramai 4,626 individu disaring di Kedah dengan 13 dikesan positif.Tentang pelaksanaan Perintah Kawalan Pergerakan Diperketatkan (PKPD) secara pentadbiran di Daerah Kota Setar, Kedah, beliau berkata langkah itu  susulan peningkatan ketara kes dalam Kluster Sungai dan Kluster Telaga yang berlaku di kawasan tersebut.“Pelaksanaan PKPD secara pentadbiran di Amanjaya pula dilanjutkan hingga 13 Sept 2020 bagi memastikan saringan ke atas penduduk di kawasan tersebut dapat dilaksanakan secara menyeluruh.“Kementerian Kesihatan (KKM) juga mengambil maklum keputusan pelaksanaan tindakan yang sama di kawasan penjara dan kuarters penjara di Tawau, Sabah. Keputusan wajar dan tindakan bersepadu pelbagai agensi ini akan membantu pihak KKM untuk terus menjalankan kawalan kesihatan awam di ketiga-tiga kawasan,” katanya.Pada sidang media itu, Dr Noor Hisham berkata seramai 119,268 pengembara memasuki Malaysia sejak 3 April hingga semalam.Daripada jumlah itu, sebanyak 995 disahkan positif Covid-19, iaitu 742 kes dikesan semasa saringan ketibaan dan 253 kes dikesan daripada saringan kedua pada hari ke-13.“Susulan kenaikan kes import Covid-19 di Malaysia, KKM membangunkan matriks penilaian risiko ke atas negara-negara di dunia bagi mengukur risiko pengimportan jangkitan Covid-19 ke Malaysia.“Ini adalah penting dalam membuat keputusan pelaksanaan Perintah Kawalan Pergerakan (PKP) dan kawalan sempadan antarabangsa … hasil penilaian ke atas semua 23 buah negara yang telah dikenakan sekatan perjalanan ke Malaysia didapati mempunyai risiko tinggi membawa masuk jangkitan COVID-19 ke dalam negara kita,” katanya.Katanya kriteria penilaian risiko pengimportan jangkitan Covid-19 adalah berdasarkan Scoring Board: Sistem Merit yang dibangunkan KKM dengan menguna pakai sumber data daripada Pusat Kawalan dan Pencegahan Penyakit Eropah dan Our World in Data.


Sarawak bentang RUU untuk kawal ruang udara negeri

Sarawak sedang berusaha untuk mengawal ruang udara di negeri itu melalui rang undang-undang (RUU) bagi meminda Perlembagaan yang dibentangkan di Dewan Undangan Negeri (DUN) hari ini.Sekiranya RUU Kanun Tanah (Pindaan) 2022 tersebut diluluskan, ia akan memberikan takrifan baru bagi istilah “tanah”, selaras dengan Kanun Tanah Negara di bawah Perlembagaan Persekutuan.“Seksyen 44 Kanun Tanah Negara meliputi dan termasuk ruang udara di atas tanah,” kata Timbalan Menteri Undang-Undang Sarawak Sharifah Hasidah Sayeed Aman Ghazali ketika membentangkan RUU itu.“Di bawah Seksyen 75A Kanun Tanah Negara, pihak berkuasa negeri di semenanjung mempunyai kuasa untuk membenarkan penggunaan ruang udara di atas tanah negeri.“Jadi, cadangan pindaan di sini akan menjadikan ruang udara di atas tanah termasuk dalam takrifan tanah. Dalam erti kata lain, ia akan menjadikan ruang udara sebahagian dari tanah.”Sharifah, yang memegang portfolio merangkumi isu-isu berkait Perjanjian Malaysia 1963 dan hubungan antara negeri dan persekutuan itu turut berkata ia akan membolehkan kerajaan negeri mengawal ruang udara serta sebarang perkara berkaitan.Ia juga akan membolehkan kerajaan negeri memastikan spektrum ruang udaranya digunakan mengikut perancangan yang diputuskan di peringkat negeri, terutama dalam perkara yang melibatkan penubuhan dan penambahbaikan infrastruktur telekomunikasi Sarawak.RUU itu juga akan memperuntukkan penggunaan tanah baik di kawasan darat dan luar pesisir pantainya bagi tujuan penyimpanan karbon dioksida.Jika RUU itu diluluskan, ia akan menjadikan Sarawak sebagai negeri pertama dalam negara yang mempunyai perundangan bagi membolehkan industri, termasuk minyak dan gas mematuhi piawaian antarabangsa, kata Sharifah.Beliau menambah ia adalah selaras dengan strategi global untuk mengurangkan pelepasan karbon di bawah Konvensyen Rangka Kerja Pertubuhan Bangsa-Bangsa Bersatu mengenai Perubahan Iklim.RUU itu dibentangkan di DUN Sarawak berikutan perjanjian bersama yang ditandatangani antara Sarawak Shell Bhd dan Petronas awal tahun ini untuk menjalankan kerjasama kajian penangkapan dan penyimpanan karbon.RUU itu secara khusus dibentangkan bagi meminda Seksyen 37 dan 213 Kanun Tanah.Pindaan Seksyen 37 itu akan memberikan hak kepada Sarawak untuk membuat peraturan dan mengawal penggunaan ruang udaranya selain penggunaan tanah untuk simpanan karbon.Pindaan Seksyen 213 pula akan memberi kuasa kepada Kabinet negeri dalam menetapkan peraturan penggunaan ruang udara dan tanah untuk penyimpanan karbon.


PKP di Kluang bermula esok hingga 24 Mei

Perintah kawalan pergerakan (PKP) akan dilaksanakan di daerah Kluang, Johor bermula Selasa ini hingga 24 Mei susulan peningkatan kes Covid-19 di daerah itu, kata Menteri Kanan (Keselamatan) Ismail Sabri Yaakob.Beliau berkata keputusan itu dibuat setelah Kementerian Kesihatan (KKM) mengesahkan sebanyak 512 kes positif dicatatkan daripada keseluruhan 3,867 ujian saringan dilakukan sejak 4 Mei lepas.“Selain itu, KKM juga melaporkan terdapat empat kluster aktif di daerah ini selain kadar positif pula adalah 13 peratus manakala kadar insiden semakin meningkat di beberapa perkampungan dan taman perumahan.“Dengan adanya pelaksanaan PKP di daerah ini, pergerakan rentas negeri dan daerah adalah tidak dibenarkan,” katanya dalam kenyataan berkenaan perkembangan PKP semalam.Mengulas lanjut, Ismail Sabri berkata pelaksanaan PKP itu antara lain bagi menyekat pergerakan orang awam terutamanya di musim perayaan dan cuti sekolah berikutan kluster tertinggi yang dilaporkan setakat ini adalah daripada komuniti.


Ahli Parlimen Labuan didakwa guna kedudukan dapatkan kontrak pekerjaan

Ahli Parlimen Labuan Rozman Isli dihadapkan ke Mahkamah Sesyen hari ini atas pertuduhan menggunakan kedudukannya untuk mendapatkan kontrak pekerjaan bagi Syarikat Labuan Liberty Port Management Sdn Bhd, tiga tahun lepas.Rozman, 57, mengaku tidak bersalah selepas pertuduhan terhadapnya dibacakan di hadapan hakim Rozina Ayob.Mengikut pertuduhan, Rozman didakwa sebagai seorang pegawai badan awam iaitu timbalan pengerusi lembaga pelabuhan Labuan, telah menggunakan kedudukannya untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi Syarikat Labuan Liberty Port Management Sdn Bhd yang bapa dan adik lelaki tertuduh mempunyai kepentingan dalam syarikat tersebut.Perbuatan itu didakwa dilakukan di Bilik Mesyuarat TKSU, Aras 9, kementerian pengangkutan Malaysia, Jalan Tun Hussein, Presint 4, Putrajaya, antara 2.30 petang dan 5.30 petang, 21 Mac 2018.Pendakwaan dikemukakan mengikut Seksyen 23(1) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan tersebut dapat dinilai atau berbentuk wang atau RM10,000 atau mana-mana lebih tinggi, jika sabit kesalahan.